title: Polygamia

text: Käsitettä käytetään usein myös laajemmin, jolloin sillä voidaan tarkoittaa myös parisuhdetta, jossa henkilöillä on ulkopuolisia kumppaneita (avoin suhde) tai suhdetta, jossa on useampi kuin kaksi osapuolta (monisuhteisuus).


title: Polygamia

text: Moniavioisuutta esiintyy ainakin kolmessa eri muodossa: polygynia (miehellä useita vaimoja), polyandria (naisella useita aviomiehiä) ja ryhmäavioliitto (usean miehen ja usean naisen välinen liitto). Näistä muodoista polygynia on kaikkein yleisin.


title: Polygamia

text: Polygyniassa miehellä on useita naispuolisia aviokumppaneita. Tämä on polygamian muodoista kaikkein yleisin. Suurin osa historian miehistä on jäänyt lapsettomiksi: geenitestien mukaan lapsellisia naisia on ollut kaksi kertaan niin paljon kuin lapsellisia miehiä Tämä tieto ei kuitenkaan tee eroa sen välillä, onko ihmiskunta ollut monogaminen vai esimerkiksi promiskuiteettinen.


title: Polygamia

text: Polyandriassa naisella on useita miespuolisia aviokumppaneita.


title: Polygamia

text: Huomattava esimerkki polyandriasta on hindukulttuurista kertovassa eepoksessa, "Mahabharatassa", missä kuningas Pandun kahdesta vaimosta syntyneillä viidellä pojalla on yksi yhteinen vaimo, Draupadi. Nykyään polyandriaa tavataan joissain osin Intiaa ja Tiibetiä. Miehet ovat usein veljeksiä keskenään.


title: Polygamia

text: Ryhmäavioliitto voi esiintyä useissa muodoissa, sellaisissa missä useampi kuin yksi nainen ja useampi kuin yksi mies elää samassa perheessä avioliittomaisesti, ja kaikki jakavat vastuun liitosta syntyvistä lapsista. Ryhmäavioliittoja on esiintynyt useissa kulttuureissa eri puolilla maailmaa.


title: Polygamia

text: Ryhmäsuhteissa kaikki osapuolet ovat jossain määrin ystävystyneet ja ovat tekemisissä keskenään. He voivat myös asua yhdessä jakaen elämän. Joidenkin osapuolten välillä on romanttisia rakkaussuhteita.


title: Polygamia

text: Yhdysvaltalainen etnologi George P. Murdock tutki 1231 yhteisöä vuosina 1960–1980. Hän havaitsi, että 186 näistä oli yksiavioisia, 453:ssa oli ajoittaista polygyniaa, 588:ssa polygyniaa ja neljässä polyandriaa.


title: Polygamia

text: Suomessa moniavioisuutta tai sen yleisyyttä ei ole Väestöliiton mukaan juuri tutkittu, koska aihe on tabu. Suomen islamilainen neuvosto arvioi, että Suomessa on 100−200 moniavioista muslimiperhettä, joiden polygyniset liitot on usein solmittu ennen Suomeen muuttoa. Asia on perheille arka, eikä siitä puhuta avoimesti. Suomen muslimiyhteisössä kuten muuallakin yhteiskunnassa monet vastustavat moniavioisuutta. Perheen lapset saattavat kutsua epävirallisia vaimoja ulkopuolisten kuullen tädeiksi.


title: Polygamia

text: Yhteisöissä, missä polygynia on sallittua, se on usein harvinaista. Useamman kuin yhden vaimon elättäminen vaatii yleensä huomattavia resursseja ja onkin merkki vallasta ja varallisuudesta. Tällaisia tapauksia on useissa perinteisissä islamilaisissa yhteisöissä ja keisarillisessa Kiinassa.


title: Polygamia

text: Moniavioisuus on yleensä tyypillistä lähinnä ylhäisöpiireille. Pääosa väestöstä elää yksiavioisuudessa sellaisissakin yhteiskunnissa, joissa moniavioisuus on sallittua.


title: Polygamia

text: Yhteisöissä joissa moniavioisuus on muodollisesti kielletty, yleinen mielipide voi kuitenkin sallia useiden rakastajien tai kihlattujen pitämisen.


title: Polygamia

text: Useimmat maailman valtioista eivät tunnusta moniavioisuutta, eli sille ei ole annettu virallista asemaa. Moniavioisuuden kaltainen elämäntyyli eli monisuhteisuus ei kuitenkaan ole muutamia poikkeuksia lukuun ottamatta laitonta. Eräissä osissa Yhdysvaltoja myös monisuhteisuus on rangaistava rikos.


title: Polygamia

text: Kaksinnaiminen on virallisesti yksiavioisissa valtioissa käytetty rikosnimike, jossa henkilöllä on kaksi aviopuolisoa. Kaksinnaimisiksi lasketaan sekä tapaukset, jossa esimerkiksi vaimot ovat tietoisia toisistaan, että ne, jossa mies perustaa uuden perheen jonnekin muualle toisen vaimon kanssa pitäen vaimot salassa ja erillään toisistaan. Suomen laissa termi kaksinnaiminen esiintyi rikoslaissa vuoteen 1999 asti . Avioliittolaissa (6 §) kaksinnaiminen esiintyy avioesteiden luettelossa, mutta itse käsitettä ei käytetä.


title: Polygamia

text: Eräät perheet ovat käyttäneet eroamista ja uudelleenavioitumista porsaanreikänä välttääkseen syytteet kaksinnaimisesta. Sellaisissa tapauksissa mies avioituu ensimmäisen vaimon kanssa, vaimo ottaa miehensä sukunimen. Sen jälkeen he eroavat, ja mies menee uudelleen naimisiin. Tätä toistetaan, kunnes mies on mennyt naimisiin ja eronnut kaikista vaimoistaan. Tämän avulla kaikki vaimot tuntevat oikeutetuksi käyttämään samaa sukunimeä. Vaikka kaikki vaimot, mahdollisesti viimeistä lukuun ottamatta, ovat virallisesti eronneet, he ovat todellisuudessa yhä yhdessä. Koska ero on tapahtunut aina ennen uudelleen avioitumista, lakia ei ole rikottu.Huomio: "Nämä maat ovat eri luettelossa, koska niillä on erityislainsäädäntö, joka koskee ainoastaan muslimeja."Ennen Kiinan kansantasavallan perustamista keisarikunnassa oli laillista pitää vaimoa ja useita jalkavaimoja. Keisarilla, hallituksen virkailijoilla ja rikkailla kauppiailla oli jopa useita satoja jalkavaimoja.


title: Polygamia

text: Kungfutselaisuudessa miehen kyky hallita perhettä, joka tavallisesti tarkoitti enemmän kuin yhtä vaimoa ja yhtä lapsikatrasta, oli yksi askel henkilökohtaisessa kasvussa. Kungfutselaisuus ei rajoittunut pelkästään Kiinaan. Sitä ja siten myös polygyniaa harjoitettiin myös Koreassa, Taiwanissa ja Japanissa. Demokratian aikakaudella moniavioisuus on ollut kiellettyä näissä maissa.


title: Polygamia

text: Keisarillisen Kiinan romahtamisen jälkeen moniavioisuus kiellettiin. Se ei ole kuitenkaan estänyt miehiä ottamasta rakastajaa, josta myöhemmin tulee seuraava vaimo. Esimerkiksi puhemies Mao Zedong eli rakkaussuhteessa Jiang Qingiin huolimatta siitä ettei hän ollut eronnut kolmannesta vaimostaan He Zizhenista. Jiang Qingistä tuli Maon neljäs vaimo.


title: Polygamia

text: Hongkongissa polygamia kiellettiin lokakuussa 1971. Kuitenkin sitä harjoitetaan Hongkongissa ja Macaossa.


title: Polygamia

text: Humboldtin yliopiston seksologi Man-Lun Ngin mukaan Hongkongissa oli vuonna 1996 arviolta 2 miljoonaa avioparia, joista arviolta 300 000 aviomiehellä oli rakastajatar Kiinassa. Vuonna 1995 40 % avioliiton ulkopuolisista suhteista oli pitkäaikaisia. Eräiden viitteiden mukaan hongkongilaiset ovat tyytymättömiä yksiavioisuuteen.


title: Polygamia

text: Perintestä suhtautumista rakastajiin heijastelee sanonta ”vaimo ei ole niin hyvä kuin jalkavaimo, jalkavaimo ei ole niin hyvä kuin prostituoitu, prostituoitu ei ole niin hyvä kuin salainen ihastus”. Sellaisten naisten määrä joista tulee salainen toinen vaimo on jopa kasvamassa Kiinan alueella. Termit 二奶 ja 包二奶 viittaavat toiseen naiseen ja toisen naisen omistamiseen. 二奶村 tarkoittaa kylää tai paikkaa jossa toinen, salainen vaimo elää.


title: Polygamia

text: Toisin kuin polygynia, polyandria on tabu. Kuitenkin yhden lapsen politiikka on lisännyt miesten määrää suhteessa naisiin, ja se voi vaikuttaa tilanteen muuttumiseen.


title: Polygamia

text: Mongoliassa on ollut keskustelua moniavioisuuden laillistamisesta mies- ja naisväestön epätasapainon vähentämiseksi.


title: Polygamia

text: Moniavioisuutta, myös polyandriaa, on harjoitettu jo ammoisina aikoina tietyissä hinduyhteisöissä. Hindulaisuudessa Veda-kaudella ei kielletty tai rohkaistu moniavioisuuden harjoittamista. Historiallisesti kuninkaat saattoivat ajoittain ottaa jalkavaimoja. Esimerkiksi Vijaynagaran keisarilla Krishnadevarayalla oli useita ”vaimoja”. Hindulaisessa avioliittolainsäädännössä, Intian perustuslaissa moniavioisuus on kielletty hinduilta, jainalaisilta ja sikheiltä. Kuitenkin Intian muslimeille on sallittua pitää useita vaimoja. Intiassa on käyty jonkin verran keskustelua avioliittolainsäädännön yhtenäistämisestä eri uskontojen välille. Varhaisessa veda-kirjallisuudessa on paljon mainintoja moniavioisuudesta.


title: Polygamia

text: Moniavioisuus oli sallittua raamatullisessa juutalaisuudessa, mutta kuitenkin se on ollut kautta historian pikemminkin poikkeus kuin sääntö.


title: Polygamia

text: Esimerkiksi Raamatun Jaakobilla oli kaksi vaimoa ja kaksi jalkavaimoa. Näistä Lea oli hänelle väkisin naitettu vanhempana sisaruksista ja Raakel oli Jaakobin suuri rakkaus – siis ei niinkään ihme, että juuri Raakelin pojat Joosef ja Benjamin olivat isälleen rakkaimmat.


title: Polygamia

text: Nykyisin useimmat juutalaisuuden suuntaukset ovat kieltäneet polygamian. Monet juutalaiset perheet sellaista maista kuin Iran ja Jemen on yhdistetty käytäntöön, jossa perhe koostuu miehestä, kahdesta tai useammasta vaimosta ja heidän lapsistaan.


title: Polygamia

text: Buddhalaisuudessa ei varsinaisesti oteta kantaa moniavioisuuteen.


title: Polygamia

text: Vanhassa testamentissa on useita mainintoja moniavioisuudesta. Nykyisen kristillisen käsityksen mukaan uuden liiton ajalla polygamia ei ole hyväksyttävää.


title: Polygamia

text: Mormonit harjoittivat liikkeensä alkuaikoina polygamiaa. Tämä perustui liikkeen perustajan, profeetta Joseph Smithin saamaan ilmoitukseen, joka on kirjoitettu muistiin 12. heinäkuuta 1842. Liikkeen pääosan siirryttyä Utahin alueelle moniavioisuus pantiin julkisesti toimeen vuonna 1852. Moniavioisuus oli yleensä polygyniaa, jossa yksi mies ottaa itselleen useita vaimoja. Moniavioisuuden vuoksi liikettä ja sen kannattajia vastaan säädettiin Yhdysvalloissa useita tiukkoja lakeja, jotka käytännössä estivät liikkeen toiminnan. Polygamia peruutettiin virallisesti Myöhempien aikojen pyhien Jeesuksen Kristuksen kirkon neljännen presidentin Wilford Woodruffin vuonna 1890 antamalla virallisella julistuskirjalla. Eräät pääkirkosta eriytyneet, niin sanotut mormonifundamentalistiset lahkot harjoittavat edelleen moniavioisuutta, mutta MAP-kirkossa tämä on peruste erottamiselle.


title: Polygamia

text: Moniavioisuus muslimeilla, sekä käytännössä että laissa, vaihtelee laajasti islamilaisessa maailmassa. Eräissä muslimimaissa moniavioisuus on suhteellisen yleistä, samalla kun monissa muissa, se on joko lähes tai kokonaan olematonta. Polygamiaa harjoitetaan eniten länsi-Afrikan muslimien keskuudessa (siellä sitä harjoittavat myös muut kuin muslimit), samoin kuin tietyissä arabivaltioissa, kuten Saudi-Arabiassa ja Yhdistyneissä Arabiemiirikunnissa. Muualla islamilaisessa maailmassa polygamia on suhteellisen harvinaista, joissakin maissa jopa kokonaan kiellettyä.


title: Polygamia

text: Perinteisen islamilaisen lain mukaan mies voi ottaa 4 vaimoa, ja jokaisella heistä pitää olla omaa omaisuutta ja omat myötäjäiset. Tavallisesti vaimoilla on vain vähän tai ei ollenkaan kontakteja toisiinsa. Usein he asuvat omissa asunnoissaan, joskus jopa eri kaupungeissa huolimatta siitä, että he jakavat saman aviomiehen. Moniavioisuus onkin rajoittunut varakkaisiin miehiin. Eräissä islamilaisissa maissa miehille onkin kiellettyä avioitua useamman naisen kanssa, jos he eivät kykene ylläpitämään vaimojaan.


title: Polygamia

text: Koraani sallii miehen pitävän neljää vaimoa samanaikaisesti. An-Nisa suuran 3. säkeessä:


title: Polygamia

text: On tärkeää huomata mitä tarkoitetaan orvoilla tytöillä tässä yhteydessä. Molemmilta puolilta orpo, ja ilman muuta perhettä oleva tyttö on hyvin heikossa asemassa yhteisössä, ja käytännöllisesti katsoen täysin ilman tunnustettavia oikeuksia. Suhde miehen ja orpotytön välillä täyttää ne kriteerit, mitä on asetettu Koraanin säkeissä 4:23 ja 4:24.


title: Polygamia

text: Jotkut muslimit kuitenkin uskovat että polygamia on rajoitettua, he lainaavat säettä 4:129:


title: Polygamia

text: Ihmislajilla on taipumusta moniavioisuuteen.


title: Polygamia

text: Ihmisten lähimmät sukulaiset simpanssit ja etenkin bonobot elävät promiskuiteetissa: yhteisössä on useita uroksia ja naaraita ja kaikki naaraat parittelevat useiden urosten kanssa ja päinvastoin. Vastoin yleistä käsitystä, bonobot eivät ole biseksuaaleja.


title: Polygamia

text: Lukuisat kirjailijat ovat julkaisseet näkemyksiään kirjoittamalla kuvitteellisista maailmoista, joissa moniavioisuus on aviosuhteiden yleisin tyyppi. Robert A. Heinlein käyttää tätä teemaa useissa scifiromaaneissaan, kuten teoksessaan "Stranger in a Strange Land." Romaaneissa "Kuu on julma", "Kissa muurin läpi" ja "Time enough for love" kuvaillaan sellaisia ryhmäavioliiton muotoja, jota ei ole tavattu todellisuudessa.


title: Polygamia

text: Frank Herbertin "Dyynissä" on tapana järjestää sukujen välillä poliittisia avioliittoja, jonka takia muun muassa Leto Atreides on virallisesti poikamies, vaikka hänellä on yksi jalkavaimo ja virallinen poika Paul. Paul puolestaan menee naimisiin keisarin tyttären Irulanin kanssa saaden täten laillisen oikeuden valtaistuimeen.


title: Polygamia

text: Dan Simmons kuvailee kirjassaan "Endymion" kulttuuria, jossa on kolmen henkilön välisiä avioliittoja.


title: Polygamia

text: ssä aluksen lääkärillä, Dr. Phloxilla on kolme vaimoa, ja jokaisella hänen vaimollaan on kolme miestä (mukaan lukien Dr. Phlox). Yksi Phloxin vaimoista on kiinnostunut avioliiton ulkopuolisesta suhteesta ihmisen kanssa, mihin Phlox ei erityisesti rohkaise tai vastusta.


title: Polygamia

text: Televisiosarjassa Babylon 5 kentaurilaiset sallivat miehellä olevan useamman kuin yhden vaimon.


title: Polygamia

text: David Ebershoffin romaani "The 19th Wife" (2009, tv-elokuva 2010) kertoo Ann Eliza Youngista ja mormonien moniavioisuudesta nykypäivän Yhdysvalloissa.


title: Polygamia

text: Amerikkalainen tv-sarja Big Love kertoo mormonimiehestä jolla on kolme vaimoa.


title: Georges Bataille

text: Georges Bataille (16. syyskuuta 1897 – 9. heinäkuuta 1962 Pariisi) oli ranskalainen kirjailija, antropologi ja filosofi.


title: Georges Bataille

text: Bataillen lapsuutta painosti hänen isänsä vakava sairaus, kupan aiheuttama halvaantuminen ja mielenterveyden järkkyminen. Bataille harkitsi ensin papin uraa, mutta vieraantui katolisuudesta nopeasti. Hän työskenteli kirjastonhoitajana kansalliskirjastossa Pariisissa, mikä antoi tietyn taloudellisen turvan ja mahdollisuuden keskittyä tutkimuksiin ja kirjoittamiseen.


title: Georges Bataille

text: Bataille oli mukana perustamassa lukuisia lehtiä (esimerkiksi "Documents", "Critique") ja enemmän tai vähemmän virallisia yhdistyksiä ja toimintaryhmiä (kuten Contre-Attaque, Collège de Sociologie, Acéphale). Hän osallistui surrealistien ja dadaistien toimintaan, kunnes joutui riitoihin André Bretonin kanssa. Hänen kirjallinen toimintansa oli erittäin laaja ja monipuolinen, sisältäen runoja, esseitä, aforismeja, tutkielmia, kertomuksia ja romaaneja. Aiheet vaihtelevat mystiikasta talouteen, taiteesta erotiikkaan. Hän käytti useita salanimiä varsinkin sangen suorapuheisten kertomusten ja romaanien kirjoittajana.


title: Georges Bataille

text: Vaikutteita Bataillen ajattelussa löytyy ainakin G. W. F. Hegeliltä, Sigmund Freudilta, Karl Marxilta, Marcel Maussilta, Markiisi de Sadelta, Alexandre Kojèvelta ja erityisesti Friedrich Nietzscheltä. Hän oli myös kiinnostunut Kaukoidän ja Amerikan alkuperäiskansojen kulttuureista.


title: Georges Bataille

text: Bataillen ajattelu on vaikuttanut moniin 1900-luvun ja nykyfilosofeihin, kuten Michel Foucault, Jacques Derrida ja Jacques Lacan. Martin Heidegger kutsui Bataillea ”aikamme terävimmiksi aivoiksi”. Bataillen keskeisiä teemoja olivat muun muassa ateismi, suvereniteetti, erotisismi, transgressio ja heterogeenisyys. Hän käsittelee teemojaan usein taiteesta tai antropologiasta otettujen esimerkkien tai kertomusten avulla ja luo mielellään havainnollisia käsitteitä.


title: Georges Bataille

text: Kootut teokset


title: Georges Bataille

text: Georges Bataille, "Œuvres complètes" (Paris: Gallimard)


title: Georges Bataille

text: Kuuluisia teoksia:


title: Georges Bataille

text: Suomennetut teokset


title: Defibrillaatio

text: Defibrillaatio on sydämen käyntihäiriön hoitokeino. Siinä sydäniskurilla (defibrilaattori) lähetetään voimakas lyhytaikainen sähköimpulssi potilaan epänormaalisti käyvän sydämen seudulle. Tämä pysäyttää sydämen hetkellisesti, minkä jälkeen toivotaan normaalin sinussolmukkeen tahdittaman rytmin käynnistyvän.


title: Defibrillaatio

text: Annettu impulssi voi olla joko yksisuuntainen (monofaasinen laite) tai kaksisuuntainen (bifaasinen, uudemmat laitteet). Defibrillaattori voi toimia puoliautomaattisesti (antaa iskun käyttäjän painaessa iskupainiketta) tai automaattisesti (antaa iskun itsenäisesti ilman käyttäjän toimenpiteitä, mikäli laite havaitsee iskettävän rytmin).


title: Defibrillaatio

text: Kammiovärinän lisäksi muita sydäniskurilla hoidettavia rytmejä ovat kammiotakykardia (VT), jos se aiheuttaa potilaan verenkierrolle vaarallisen häiriön sekä sellainen eteisvärinä (FA), joka häiritsee huomattavasti potilaan omaa verenkiertoa eikä lääkkeelliseen hoitoon ole edellä mainitusta syystä aikaa. Erityinen syy defibrilloinnille on äkillinen sydänpysähdys. Ilman defibrillaatiota kammiovärinässä oleva sydän ei kykene käynnistymään pelkästään painelu-puhalluselvytyksellä. Sydämen toiminta ei itsekseen palaudu normaaliksi kammiovärinästä, mutta defibrillaatio mahdollistaa sydämen käynnistymisen. Sydäniskuri ei käynnistä sydäntä uudestaan, mikäli sydämessä ei ole sähköistä toimintaa lainkaan (asystolesta), toisin kuin esimerkiksi elokuvissa saatetaan antaa ymmärtää. Myös sähkömekaanisen dissosiaation muuttaminen pumppaavaksi rytmiksi defibrillaatiolla on mahdotonta.


title: Defibrillaatio

text: Sydäniskureita eli defibrillaattoreita on käytettävissä sairaaloissa, ambulansseissa, ensivasteyksiköissä ja nykyisin myös suuremmissa tavarataloissa, laivoissa, tehtaissa ja julkisissa tiloissa. Matkustajalentokoneissa se on pakollinen. Puoliautomaattinen sydäniskuri on Suomessa yleinen paloautoissa, joissakin poliisin yksiköissä, kauppakeskuksissa sekä lentokoneissa. Kauppakeskusten vartijoita sekä hotellien ja uimahallien henkilökuntaa on koulutettu (PPE-D-kurssi) sydäniskurin käyttöön.


title: Defibrillaatio

text: Neuvovan, niin sanotun "maallikkosydäniskurin", käyttöä ei ole Suomessa rajoitettu lain perusteella, vaan kuka tahansa voi käyttää laitetta. Pohjois-Amerikassa ja Isossa-Britanniassa puoliautomaattista sydäniskuria on kokeiltu kotikäyttöön. Neuvova, maallikkokäyttöinen sydäniskuri analysoi autettavan rytmin ja antaa iskun vain, mikäli se on tarpeen. Laitteella ei voi siis aiheuttaa vahinkoa autettavalle.


title: Defibrillaatio

text:
Sydänsairaan omaiset ovat saaneet PPE-D-koulutuksen ja laitteen kotiin. Jyväskylässä on aloitettu samanlainen kokeilu. Myös koko Suomessa maallikkokäyttöön tarkoitetun puoliautomaattisen sydäniskurin voi ostaa yksityiseenkin kotiin. Varsin lyhyt koulutus (n. 45-60 min) riittää sen käyttämiseen, mutta yleisesti suositellaan, että laitteen käyttäjä suorittaa 4-6 tunnin PPE-D (painelu-puhalluselvytys + defibrillointi) -kurssin. Riskiryhmiin kuuluvat ovatkin hankkineet kotinsa lisäksi defibrillaattoreita muun muassa mökeille ja veneisiin. Maallikkokäyttöön tarkoitettu neuvova sydäniskuri toimii erillisillä akuilla tai paristoilla pitkiäkin aikoja (jotkin mallit jopa 5 vuotta) ilman latausta, joten se ei edellytä toimiakseen jatkuvaa verkkovirtaa. Laitteeseen on usein esikytketty valmiiksi kertakäyttöiset liimapintaiset defibrillointielektrodit.
Ambulanssin mukana oleva sydäniskuri on varustettu omilla akuilla, jolloin se on riippumaton ulkoisesta tehonlähteestä.
Ambulanssien defibrillaattoreissa on yleensä myös mahdollisuus ottaa EKG eli sydänfilmi ja lähettää se ensihoitolääkärille liikkuvaan yksikköön tai sairaalaan. Lisäksi joillakin defibrillaattoreilla voi seurata potilaan verenpaine- , happi- ja hiilidioksidiarvoja.


title: Defibrillaatio

text: Myös sairaaloissa ja muissa hoitolaitoksissa on nykyisin käytössä puoliautomaattisia defibrillaattoreita harvoin elvytystilanteita kohtaavaa hoitohenkilökuntaa varten.


title: Defibrillaatio

text: Tavarataloissa sekä muissa yleisissä tiloissa olevat sydäniskurit ovat puoliautomaattisia malleja, jolloin niitä voi käyttää jopa maallikko, sillä laite neuvoo käyttäjää puheella ja liimapintaiset elektrodit on helppo kiinnittää havainnollisten kuvien ohjeistamana potilaan rintakehälle. Puoliautomaattinen sydäniskuri ei varsinaisesti erota eri sydämen rytmejä toisistaan, vaan se analysoi, onko potilaalla sellainen rytmi, johon on välttämätöntä/tarpeellista antaa sähköisku. Näin ollen se on tehty turvalliseksi. Mikäli rytmi on defibrilloitava, antaa laite kehotuksen painaa iskunäppäintä ja käskee samalla irrottamaan otteen potilaasta. Puoliautomaattiset defibrillaatorit mittaavat rintakehän vastuksen ja määrittävät tasavirtashokissa antamansa energian sen mukaiseksi. Kone lataa iskujen välissä tarvittavan energian automaattisesti. Yleensä elvyttäjä varoittaa lähistöllä olevia sanomalla ”irti”, jotta lähistöllä olevat eivät koskisi potilaaseen ja saisi sähköiskua.


title: Defibrillaatio

text: Peruselvytykseen kuuluu olennaisena osana myös painelu-puhalluselvytys. Painelu-puhalluselvytystä annetaan rytmillä 30:2, joista ensin mainittu tarkoittaa painalluksia (30 kpl) ja jälkimmäinen puhalluksia (2 kpl).


title: Nappi

text: Nappi on tavallisesti pyöreä ja litteä esine, jota käytetään vaatteissa tai muissa tekstiilituotteissa kiinnittimenä tai koristeena. Napit jaetaan läpiommeltaviin ja altaommeltaviin (kantanapit). Kannallisen napin kanta pitää napin irrallaan kankaasta ja näin ollen estää nappia painamasta napinläpeä. Näiden kahden ryhmän lisäksi on olemassa myös erilaisia painonappeja, joissa on kaksi eri puolta, ylä- ja alanappi. Napit ovat yleisimpiä kiinnittimiä vaatteissa. Ne valitaan yleensä vaatteen väriin sopiviksi. Jos sopivan värisiä nappeja ei löydy, napit voidaan päällystää tarvittaessa vaatteen kankaalla. Nappeja voidaan valmistaa eri muotoisia, kokoisia, ja erilaisista materiaaleista, kuten muovista, puusta, metallista, luusta tai helmiäisestä.


title: Nappi

text: Ennen nappien ompelua tulee tehdä napinläpi/napinlävet kankaaseen (napinläpi on napille sopivan kokoinen reikä, josta nappi pujotetaan läpi), joiden avulla saadaan selville napin tai nappien tarkat paikat. Napit kannattaa ommella riittävän pitkällä silmäneulalla ja kaksinkertaisella langalla. Napit ommellaan aina kaksinkertaiseen kankaaseen, siten että neula lankoineen pujotetaan kankaan oikea puoli päällepäin nurjalle puolelle, jolloin solmu jää oikealle puolelle napin alle.


title: Nappi

text: Napin ompeluun valitaan napin kanssa samanvärinen lanka ellei haluta tietoisesti saada lankaa näkyviin. Värillisiä nappeja käytettäessä, jos ei ole olemassa samanväristä lankaa, on syytä käyttää hieman nappia tummempaa lankaa, koska vaaleampi lanka erottuu helpommin napista.


title: Nappi

text: Lanka valitaan myös kankaan materiaalin ja paksuuden mukaan niihin sopiviksi. Paksujen kankaiden nappien ompeluun voi käyttää karhulankaa. Läpiommeltavilla ja altaommeltavilla napeilla on erilaiset ompelutavat. Jos läpiommeltavaa nappia käytetään yhdessä paksun kankaan kanssa, tulisi napin alle ommella ompelulangasta kaula.


title: Nappi

text:
Kauluspaidassa napit ovat yleensä pieniä, keskellä, ja niiden tarkoitus on pitää paita kiinni.
Housuissa, kuten farkuissa, on etumuksessa nappi, jonka avulla housut on helppo avata ja sulkea. Napin lisäksi farkuissa voi olla myös vetoketju. Myös takeissa ja jakuissa käytetään nappeja kauluspaidan tapaan, tai vaihtoehtoisesti helpompikäyttöisiä neppareita. Lisäksi nappeja käytetään esimerkiksi kasseissa kassin suun sulkemiseen. Nappeja voidaan käyttää myös koristeena, ja niistä voidaan tehdä jopa koruja.


title: Messias (viulu)

text: Messias () on Antonio Stradivarin vuonna 1716 rakentama viulu.


title: Messias (viulu)

text: Messias pysyi Stradivarin työpajassa hänen vuonna 1737 tapahtuneeseen kuolemaansa asti. Stradivarin poika Paolo myi sen kreivi Cozio di Salabuelle vuonna 1775. Viulua alettiin kutsua Salabueksi omistajansa mukaan. Vuonna 1827 sen osti italialainen viulukeräilijä Luigi Tarisio. Seuraavan kerran viulu vaihtoi omistajaa Tarision kuoltua vuonna 1854, jolloin ranskalainen soitinseppä Jean-Baptiste Vuillaume sai sen haltuunsa Tarision muun kokoelman myötä. Vuillaumen vävy nimesi viulun Messiaaksi ("Le Messie"), koska hänen mukaansa viulu on kuin juutalaisten messias, odotus on sen arvoista (Like the Messiah, worth waiting for).


title: Messias (viulu)

text: Viulua säilytetään nykyään Oxfordin Ashmolean Museumissa, jolle se tuli testamenttilahjoituksena. Testamentin ehtona on, että museo ei saa antaa viulua soitettavaksi. Soitinta ei siis ole edelleenkään soitettu, ja se on yhä lähes alkuperäisessä kunnossa. Siksi se kuuluu Stradivarius-soittimista arvokkaimpiin.


title: Messias (viulu)

text: Vuonna 2016 viulu täytti 300 vuotta. Juhlan kunniaksi viulu oli esillä sen syntysijoilla Cremonassa. Näyttelyn järjestivät yhteistyössä Oxfordin Ashmolean Museum sekä Cremonan Museo del Violino.


title: Messias (viulu)

text: Metropolitanin taidemuseon soitinten konservaattori Stewart Pollens on epäillyt viulun aitoutta. Asia on yhä ratkaisematta.


title: Plutino

text: Plutinot ovat tähtitieteellisen määritelmän mukaan transneptunisia kohteita, jotka ovat 3:2 rataresonanssissa Neptunus-planeetan kanssa. Ne on nimetty kääpiöplaneetta 134340 Pluton mukaan. IAU:n määritelmän mukaan planeetta on taivaankappale, joka on puhdistanut ratansa lähiympäristön muista kappaleista, siis plutino ei ole oikea planeetta. Myös Pluto itse ja sen kuu Kharon ovat plutinoja. Noin neljäsosa Kuiperin vyöhykkeen kohteista on plutinoja.


title: Plutino

text: Pluton lisäksi suurimmat tunnetut plutinot ovat 90482 Orcus, 28978 Ixion ja 38628 Huya. Ensimmäinen Pluton ja Kharonin jälkeen löydetty plutino oli (385185) 1993 RO. Myös 38083 Rhadamanthusia pidettiin ennen yhtenä suurimmista plutinoista, mutta nykyään se luetaan muunlaiseksi Kuiperin vyöhykkeen kohteeksi.


title: Dude, Where’s My Car?

text: Dude, Where’s My Car? on Danny Leinerin ohjaama komediaelokuva vuodelta 2000.


title: Dude, Where’s My Car?

text: Elokuva kertoo Jessestä ja Chesteristä, jotka railakkaan yön jälkeen huomaavat autonsa hävinneen ja aloittavat etsinnät sen löytämiseksi.


title: Dude, Where’s My Car?

text: Elokuva sai huonot arvostelut kriitikoilta. Jotkut sanoivat elokuvan olevan liian samankaltainen kuin elokuva "Sekopäät". Elokuva sai kuitenkin kulttimaineen ja se menestyi hyvin lippuluukulla.


title: Bora Milutinović

text: Velibor "Bora" Milutinović (, s. 7. syyskuuta 1944 Bajina Bašta, Serbia) on serbialainen entinen jalkapalloilija ja nykyinen jalkapallovalmentaja. Hän on naimisissa meksikolaisen kanssa ja hänellä on myös Meksikon kansalaisuus.


title: Bora Milutinović

text: Milutinović tunnetaan parhaiten siitä, että hän on ainoana henkilönä valmentanut viittä eri joukkuetta MM-kisoissa. Hän valmensi isäntämaa Meksikoa vuonna 1986, Costa Ricaa vuonna 1990, isäntämaa Yhdysvaltoja vuonna 1994, Nigeriaa vuonna 1998 ja Kiinaa vuonna 2002.


title: Bora Milutinović

text: Milutinović on valmentanut värikkäällä urallaan seuratasolla meksikolaista Pumas UNAMia, italialaista Udinese Calciota yhdeksän ottelun ajan, yhdysvaltalaista MetroStarsia seuran historian huonoimmalla kaudella sekä qatarilaista Al-Sadd Sports Clubia. Maajoukkuetasolla hän on myös valmentanut Hondurasin ja Jamaikan maajoukkueita. Hän sai potkut Jamaikan maajoukkueluotsina marraskuussa 2007. Kesällä 2009 hän toimi Confederations Cupissa Irakin jalkapallomaajoukkue päävalmentajana.


title: Kerava Jazz

text: Kerava Jazz on vuosittainen jazz-tapahtuma Keravalla. Sen järjestää vuonna 1997 perustettu Kerava Jazz ry. Tapahtumaa tukee myös Keravan kaupunki.


title: Kerava Jazz

text: Kerava Jazz pidetään kesäkuisin. Ensimmäistä kertaa tapahtuma järjestettiin vuonna 1991. Esiintyjiä ovat olleet muiden muassa Anthony Braxton Quartet, Steve Lacy Sextet, Charles Gayle Trio, James Carter Quartet, Sirius, Ivo Perelman Quartet, Evan Parker Trio ja Kalaparush and the Light.


title: Lieksan Vaskiviikko

text: Lieksan Vaskiviikko on Lieksassa vuosittain pidettävä vaskimusiikkitapahtuma. Tapahtuma järjestettiin ensimmäistä kertaa heinäkuussa 1980. Vaskiviikon yhteydessä järjestetään vuosittain kansainvälinen vaskisoitinkilpailu vaihtuvalla teemasoittimella. Lieksan Vaskiviikon taiteellisena johtajana toimii kansainvälinen trumpettitaiteilija Jouko Harjanne. Tapahtuman suurin tukija on Lieksan kaupunki.


title: Lieksan Vaskiviikko

text: Vaskiviikon taloudellisen toiminnan tukijana toimii 1981 perustettu Lieksan Vaskiviikon Kannatusyhdistys ry..


title: Lieksan Vaskiviikko

text: Vaskiviikon historia juontaa 1970-luvun lopulle kun Lieksan kaupungin matkailun ja Lieksan Lehden vuonna 1979 järjestämän ideakilpailun innoittamana, pääosin musiikkineuvos Erkki Eskelisen ideoimana, kehittää vaskisoitinten ammattiopiskelijoille ja orkesterimuusikoille kesäakatemia konsertteineen. Alusta alkaen pääpaikkana toimi perustettu Pielisen-Karjalan musiikkikoulu , myöhemmin musiikkiopisto, ja opetuspaikkana läheinen yläaste. Viikon rinnalla perustettiin Lieksan Vaskiviikon Kannatusyhdistys (perustettu 1979), jonka puheenjohtajana toimi 1990-luvulla lieksalainen kansanedustaja Kerttu Törnqvist. Vaskiviikon taloudessa oli 1990 luvun alussa suuria ongelmia: viikko jäi tappiolle 60 000 markkaa (noin 10 000 euroa), eikä konserteissa käynyt yleisöä. Vaskiviikon suosituksi yleisötapahtumapaikaksi nousi paikallisen Lions klubin olutteltta, joka sittemmin muotoutui ”vaskiteltaksi”.


title: Lieksan Vaskiviikko

text:
Jäädessään vuonna 1995 eläkkeelle Pielisen Karjalan musiikkiopiston rehtorin tehtävästä Erkki Eskelinen vetäytyi myös Vaskiviikon vetäjän tehtävistä. Eskelisen tilalle valittiin Jouni Auramo Oulun kaupunginorkesterista. Seuraavana vuonna 1996 trumpettitaiteilija Jouko Harjanne aloitti taiteellisena johtajana. Vuonna 1998 Vaskiviikon tapahtumat ja konsertit houkuttelivat jo 24 500 kuulijaa. Harjanne kuitenkin erosi kesken kauden vuonna 1996, koska ”-- Lieksassa ei löytynyt halukkuutta eikä valmiutta kehittää tapahtumaa todella monipuoliseksi ja korkealuokkaiseksi kansainväliseksi musiikkifestivaaliksi” Uudeksi toiminnanjohtajaksi valittiin pasunisti Petri Aarnio, ja henkilövaihdosten jälkeen Harjanne palasi Lieksan Vaskiviikon taiteelliseksi johtajaksi. Vaskiareena l. jäähalli tuli yhdeksi konserttipaikaksi. Auramo siirtyi vuonna 2003 Pielisen-Karjalan musiikkiopiston rehtorin tehtävistä Tampereen musiikkijuhlien toiminnanjohtajaksi. Vaskiviikon toiminnanjohtajaksi valittiin viikon projektisuunnittelijana työskennellyt lieksalainen Nina Kärkkäinen, (myöhemmin Lackman). Syyskuussa 2018 toiminnanjohtajana aloittaa Milena Salonen.
Vaskiviikoilla on runsas koulutustarjonta. Kurssitarjontaan kuuluvat esimerkiksi seuraavat kurssit: Vaskisoitinten mestariluokat ja perusopetus, seitsikko- ja puhallinyhtyeopetus, MP Pilates -peruskurssi.


title: Joris Mathijsen

text: Joris Mathijsen (s. 5. huhtikuuta 1980 Goirle, Alankomaat) on alankomaalainen jalkapalloilija, pelipaikaltaan puolustaja.


title: Joris Mathijsen

text: Mathijsen edusti viimeiset pelivuotensa Eredivisiessä pelaavaa Feyenoordia, jonka riveihin hän siirtyi kesällä 2012. Aiemmin Mathijsen oli edustanut kotimaassaan Willem II:ta vuosina 1998–2004 ja AZ Alkmaaria vuosina 2004–2006 sekä saksalaista HSV:tä vuosina 2006–2011 ja espanjalaista Málagaa 2011–2012.


title: Joris Mathijsen

text: Mathijsen pelasi Alankomaiden maajoukkueessa 84 ottelua ja teki niissä kolme maalia vuosina 2004–2012. Hän kuului Alankomaiden joukkueeseen vuosien 2006 ja 2010 MM-kisoissa sekä vuosien 2008 ja 2012 EM-kisoissa.


title: Eisleben

text: Eisleben (virallisesti Lutherstadt Eisleben) on Saksan kaupunki Saksi-Anhaltin osavaltiossa.


title: Eisleben

text: Ensimmäinen säilynyt maininta Eislebenistä on vuodelta 994. Siitä tuli osa Preussia vuonna 1815. Kaupungin pinta-ala on 143,81 km² ja väkiluku noin 25 285 (2011).


title: Eisleben

text: Martti Luther syntyi ja kuoli Eislebenissä, mistä juontuu kaupungin pitempi nimi Lutherstadt Eisleben. Kaupungissa sijaitsevat Lutherin synnyin- ja kuolintalo kuuluvat yhdessä Wittenbergin Luther-kohteiden kanssa UNESCOn maailmanperintöluetteloon.


title: Jospa se vain olisi totta

text: Jospa se vain olisi totta () on vuonna 2005 valmistunut Mark Watersin ohjaama yhdysvaltalainen romanttinen komedia, joka perustuu ranskalaisen kirjailijan Marc Lévyn romaaniin "Et si c'était vrai..." (1999). Elokuvan tapahtumat sijoittuvat San Franciscoon, ja pääosissa ovat Reese Witherspoon, Mark Ruffalo ja Donal Logue. Vaikka elokuva ei tuottanut niin paljon kuin odotettiin, se menestyi Yhdysvalloissa hyvin.


title: Jospa se vain olisi totta

text: David Abbott vuokraa itselleen asunnon San Franciscosta, ja yllättäen paikalle ilmaantuu Elizabeth Masterson, joka väittää asunnon kuuluvan hänelle. Elizabeth alkaa ilmestyä tyhjästä asuntoon ja kadota jälkiä jättämättä huolimatta siitä, että David vaihdattaa lukot.


title: Jospa se vain olisi totta

text: Aluksi vain David näkee Elizabethin, ja muut ihmiset uskovat hänen vain kuvittelevan. David ja Elizabeth alkavat selvittää naisen kohtaloa, ja he saavat selville Elizabethin olevan koomassa sairaalassa, ja häntä ollaan pian irrottamassa elämää ylläpitävistä koneista.


title: Brașov

text: Brașov (, ) on kaupunki Keski-Romaniassa Transilvanian alueella, noin 166 kilometriä Bukarestista luoteeseen. Se on Brașovin piirikunnan pääkaupunki ja 284 596 asukkaalla (2002) väkikuvultaan piirikunnan suurin kaupunki. Kaupunkia ympäröivät Etelä-Karpaatit.


title: Brașov

text: Kaupungin alueella on ollut asutusta jo myöhemmällä kivikaudella. Keskiajasta alkaen Brașov oli Transilvanian saksien tärkeimpiä keskuksia. Kaupungin nimi on saksaksi yhä "Kronstadt" ("kruunukaupunki"), ja 1200-luvulta se on tunnettu myös latinalaisella nimellä "Corona". Romanian- ja unkarinkielinen nimi tulee petsenegin kielestä sanasta "barasu", joka tarkoittaa linnoitusta. Kaupungin virallinen nimi oli 1950-luvulla "Orașul Stalin" ("Stalinin kaupunki").


title: Brașov

text: Asukkaista 90,66 % oli romanialaisia, 8,54 % unkarilaisia, 0,60 % saksalaisia, 0,26 % romaneita ja loput muita kansanryhmiä, kuten venäläisiä, kreikkalaisia ja italialaisia. Vielä vuonna 1910 etnisiä unkarilaisia oli 43,4 % väestöstä.


title: Brașov

text: Brașovin tunnetuimpia nähtävyyksiä on goottilaistyylinen Musta kirkko, "Biserica Neagră".


title: Brașov

text: Brașovissa toimii jalkapallojoukkue FC Brașov. Kaupungissa järjestetään myös vuosittainen Golden Stag Festival.


title: Brașov

text: Brașovin ystävyyskaupunkeja ovat Cleveland ja Tampere .


title: Ella Fitzgerald

text: Ella Jane Fitzgerald (25. huhtikuuta 1917 Newport News, Virginia – 15. kesäkuuta 1996 Beverly Hills, Kalifornia) oli 1900-luvun merkittävimpiä jazzmuusikoita ja ehkä kaikkien aikojen tunnetuin naispuolinen jazzlaulaja. Laajan äänialansa, erehtymättömän sävelkorvansa ja kauniin äänenvärinsä lisäksi hänen taitonsa fraseerata melodioita ja kykynsä improvisoida laulua olivat poikkeukselliset. Miltei kuusikymmentä vuotta kestäneen taiteilijanuransa aikana häneltä ilmestyi useita kymmeniä albumeita ja hänet palkittiin muun muassa kolmellatoista Grammylla.


title: Ella Fitzgerald

text: Ella Fitzgeraldin vanhemmat, William Fitzgerald ja Temperance Fitzgerald, erosivat pian hänen syntymänsä jälkeen. Ella muutti äitinsä ja tämän uuden miesystävän kanssa Yonkersiin New Yorkiin. Temperance Fitzgeraldille syntyi toinen tytär, Frances, vuonna 1923.


title: Ella Fitzgerald

text: Vuonna 1932 Temperance Fitzgerald menehtyi auto-onnettomuudessa saamiinsa vammoihin. Elettyään hetken aikaa äitinsä miesystävän luona, 15-vuotias Ella muutti äitinsä siskon Virginian luokse. Samoihin aikoihin Ella Fitzgeraldin kouluarvosanat laskivat huimasti ja hän lopetti koulun.


title: Ella Fitzgerald

text: Ensimmäisen julkisen esiintymisensä Ella Fitzgerald teki 17-vuotiaana Apollo-teatterissa New Yorkin Harlemissa. Soolouransa Ella Fitzgerald aloitti kuuden vuoden orkesteriuran jälkeen 1941 ja solmi levytyssopimuksen Decca-levy-yhtiön kanssa. 1947 Fitzgerald teki suuret hittinsä "Oh, Lady Be Good!", "How High the Moon" ja "Flying Home". Myöhemmin hän julkaisi kahdeksan albumia ja laulukirjaa ja esiintyi muutamassa elokuvassa.


title: Ella Fitzgerald

text: Fitzgerald oli kolme kertaa naimisissa: 1941 hän nai huumevälittäjä Benny Kornegayn. Avioliitto kuitenkin purettiin nopeasti. 1947 Fitzgerald ja basisti Ray Brown menivät naimisiin ja adoptoivat lapsen. He kuitenkin erosivat 1952. Heinäkuussa 1957 Reuters raportoi Fitzgeraldin menneen salaa naimisiin norjalaisen Thor Einar Larsenin kanssa, mutta suhde loppui nopeasti.


title: Ella Fitzgerald

text: Ella Fitzgerald vieraili ensimmäisen kerran Suomessa yhdessä kanadalaisen jazzpianistin Oscar Petersonin kanssa keväällä 1963. Myöhemmin Fitzgerald teki Suomeen useita omia vierailuja.


title: Ella Fitzgerald

text: Viimeisen levytyksensä Fitzgerald teki 1989 ja viimeisen konserttinsa 74-vuotiaana 1991. Hän sokeutui 90-luvun alussa diabeteksen takia ja hänen kummatkin jalkansa amputoitiin 1993. Hän kuoli sairauteen 1996.


title: Ella Fitzgerald

text: Suomessa aikoinaan suosittu Delta Rhythm Boys on tehnyt levytyksiä Fitzgeraldin kanssa.


title: Kungälvin kunta

text: Kungälvin kunta () on Länsi-Götanmaan läänissä sijaitseva Ruotsin kunta. Maakuntajaossa se kuuluu Bohusläniin. Kunnan keskustaajama on Kungälv.


title: Kungälvin kunta

text: Kunnan maapinta-ala on 362,45 neliökilometriä (1.1.2016) ja asukasluku 42 730 henkeä (31.12.2015).


title: Kungälvin kunta

text: Kungälvin naapurikunnat ovat Göteborg, Ale, Lilla Edet ja Stenungsund. Götajoki on kunnan rajana idässä, ja etelässä Kungälvin ja Göteborgin välinen raja kulkee Götajoen pohjoista sivuhaaraa Nordre älviä pitkin.


title: Kungälvin kunta

text: Jääpalloseura IFK Kungälv pelaa Ruotsin pääsarjassa.


title: Kungälvin kunta

text: Vuonna 2007 kunnassa oli 62,69 km peltoa, joten saman ajankohdan maapinta-alaan vertaamalla saadaan peltojen osuudeksi 17,2 prosenttia kunnan maapinta-alasta.


title: Kungälvin kunta

text:
Vuoden 1862 kunnallislakien astuessa voimaan vuonna 1863 nykyisen kunnan alueella oli kaksi kaupunkia (Kungälv ja Marstrand) sekä kahdeksan maalaiskuntaa. Vuoden 1952 kuntauudistuksessa muodostettiin seuraavat "suurkunnat":
Marstrandin kaupunkiin uudistus ei vaikuttanut, mutta Kungälvin kaupunkiin liitettiin Rödbon maalaiskunta. Vuonna 1971 muodostettiin Kungälvin kunta yhdistämällä molemmat kaupungin sekä Hermansbyn, Romelandan ja Ytterbyn maalaiskunnat. Koden maalaiskunta jaettiin, jolloin Håltan ja Solbergan seurakunnat liitettiin Kungälvin kuntaan. Vuonna 1974 kunta sai nykyiset rajansa, kun Hisingenin saarella sijainnut Rödbon seurakunta liitettiin Kungälvistä Göteborgin kuntaan.


title: Kungälvin kunta

text: Nykyinen vaakuna on entisen Kungälvin kaupungin vaakuna. Myös Marstrandin kaupungilla oli oma vaakuna.


title: Kungälvin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 358 Suomessa syntynyttä, mikä vastasi 0,9 prosenttia kunnan väestöstä. Vielä vanhempien vuoden 1984 lopun tietojen mukaan 4,8 prosenttia kunnan asukkaista oli ulkomailla syntyneitä. Tuolloin kunnassa asui 337 Suomessa syntynyttä, mikä vastasi 1,1 prosenttia kunnan väestöstä.


title: Kungälvin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 209 898 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 134 000 kruunua.


title: Kungälvin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Kungälvin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Kungälvin kunta

text: Kunnassa on 9 taajamaa, joiden osuus kunnan väestöstä vuoden 2010 lopussa oli 68,9 prosenttia. Taajamien ulkopuolella asui tuolloin 12 833 asukasta. Seuraavassa on lueteltu kunnan alueella sijaitsevat taajamat väkilukuineen:


title: Kungälvin kunta

text: Kunnan keskustaajama on lihavoitu. Asteriskilla (*) merkityt taajamat kuuluvat tähän kuntaan vain osittain, ja edellä on merkitty kunkin taajaman tähän kuntaan kuuluvan osan väestö. Koko Aröd och Timmervikin taajamassa on 637 asukasta, ja se kuuluu myös Stenungsundin kuntaan.


title: Kungälvin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Kungälvin kunta

text: Ytterby on sittemmin kasvanut yhteen Kungälvin taajaman kanssa.


title: Kungälvin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Kungälvin kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Kungälvin kunta

text:
Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Kunnallisvaaleissa Kungälvin kunta on jaettu seuraaviin vaalipiireihin:
Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Kungälvin kunnanvaltuustossa vuodesta 1973 lähtien.


title: Kungälvin kunta

text: Vuodesta 2016 alkaen kunta on jaettu seuraaviin piireihin:


title: Kungälvin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Kungälvin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Miyagin prefektuuri

text: Miyagin prefektuuri () on prefektuuri Japanissa Honshūn saarella. Prefektuurin pääkaupunki on Sendai.


title: Miyagin prefektuuri

text: Miyagi sijaitsee Tōhokun alueella Tyynenmeren itärannikolla. Sitä ympäröivät Iwaten ja Akitan prefektuurit pohjoisessa, Yamagatan prefektuuri lännessä ja Fukushima etelässä. Rannikkoa muovaavat Sendainlahti ja pohjoisesta Oshikan niemimaa.


title: Miyagin prefektuuri

text:
Miyagin prefektuurissa on 13 kaupunkia.
Miyagin prefektuuri oli aikaisemmin osa Mutsun provinssia.


title: Miyagin prefektuuri

text: Miyagin talouden dominoiva osa on Sendain kaupungin ympärille kerääntynyt teollisuus, erityisesti elektroniikka-, laite- ja elintarviketeollisuus. Prefektuurissa harjoitetaan myös maa- ja metsätaloutta sekä kalastusta.


title: Miyagin prefektuuri

text: 1600-luvulla rakennettu Sendain linna sijaitsee nykyisen Sendain kaupungissa. Matsushiman satama on nimetty yhdeksi Japanin kolmesta näkymästä, joiden sanotaan olevan maan kauneimmat luonnon muovaamat paikat.


title: Viiratsi

text: Viiratsi () on pienkauppala ja entinen kunta Viljandimaan maakunnassa, Virossa. Pienkauppala kuuluu Viljandin kuntaan ja sijaitsee Viljandin kaupungin välittömässä läheisyydessä kaupungin itäpuolella.


title: Viiratsi

text: Vuonna 2013 muodostettiin Viljandin kunta, johon liitettiin Viiratsin, Paistun, Pärstin ja Saarepeedin kunta. Viiratsi oli Juankosken ystävyyskaupunki.


title: Viiratsi

text: Viiratsin tärkein asutuskeskus oli noin 1 350 asukkaan Viiratsin pienkauppala ("alevik"), jonka lisäksi kuntaan kuuluu 21 kylää: Jõeküla, Kibeküla, Kuudeküla, Loime, Mäeltküla, Mähma, Rebaste, Ridaküla, Ruudiküla, Saareküla, Surva, Tusti, Tõnuküla, Tänassilma, Uusna, Valma, Vana-Võidu, Vanavälja, Vardja, Vasara ja Verilaske.


title: Viiratsi

text: Kunnan asukasluku oli 3 729 (2010), pinta-ala 215,02 neliökilometriä ja asukastiheys 17,3 asukasta neliökilometrillä.


title: Viiratsi

text: Vuonna 2011 Viiratsin kunnassa oli 3 461 asukasta, joista 3 276 (94,7 %) oli virolaisia, 120 (3,5 %) venäläisiä ja 66 (1,9 %) muita kansallisuuksia.


title: Monismi (ontologia)

text: Ontologinen monismi on käsitys, jonka mukaan todellisuus koostuu vain yhdestä substanssista. Monismi poikkeaa dualismista, jossa todellisuus muodostuu kahdesta eri substanssista, ja pluralismista, jonka mukaan substansseja on monta. Tyypillisimpiä monismin muotoja ovat materialismin ja idealismin eri muodot. Monismiksi voidaan myös kutsua joidenkin uskontojen tapaa ajatella, että kaikki koostuu esimerkiksi jumaluudesta tai että kaikki on pohjimmiltaan yhtä. Hindulaisuus luokitellaan usein monistiseksi uskonnoksi.


title: Berylliumfluoridi

text:
Berylliumfluoridin ("berylliumdifluoridi") kemiallinen kaava on BeF. Se on väritön, kokkareinen erittäin hyvin veteen liukeneva berylliumin ja fluorin yhdiste..
Berylliumfluoridin moolimassa on 47,0 g/mol, sulamispiste 555 °C, kiehumispiste 1 160 °C, tiheys 1,99 g/cm (vesi = 1,0 g/cm) ja CAS-numero 7787-49-7.


title: Berylliumfluoridi

text: Berylliumfluoridia valmistetaan kaksivaiheisella reaktiolla. Ensimmäisessä vaiheessa berylliumhydroksidi liuotetaan ammoniumvetyfluoridiin, jolloin muodostuu kompleksiyhdisteeksi luokiteltava ammoniumtetrafluoroberyllaatti (NH)[BeF]. Ammoniumtetrafluoroberyllaatti hajoaa berylliumfluoridiksi ja ammoniumfluoridiksi kuumennettaessa sitä 900–1 100 °C:n lämpötilaan.


title: Berylliumfluoridi

text: Ainetta käytetään muun muassa metallisen berylliumin valmistamiseen:


title: Selootit

text: Selootit olivat juutalainen puolue, joka kannatti aseellisen taistelun aloittamista roomalaisia vastaan. Ryhmä muodostui toisella vuosisadalla eaa. makkabealaisten kapinasta ja käsitteen otti käyttöön juutalainen historioitsija Josephus ensimmäisen juutalaissodan aikana 66-73. Selootit järjestäytyivät puolueeksi Herodes Suuren aikana (37 eaa. - 4 eaa.). Kyreneuksen tultua Syyrian maaherraksi yrittivät roomalaiset vuonna 6 saada aikaan väestönlaskennan myös seloottien keskuudessa, jolloin Juudas Galilealainen aloitti kapinan vastustaen väestönlaskentaa juutalaisten alistamiseen tähtäävänä toimena. Tämän jälkeen selootit järjestivät satunnaisia kansannousuja ja harjoittivat väkivaltaa Rooman kanssa yhteistoiminnassa olevia juutalaisia vastaan.


title: Selootit

text: Uuden testamentin käännös selooteista on "kiivailijat" ( ’intohimoinen/kiivas seuraaja’). Selootit harjoittivat roomalaisia vastaan terroria ja julkisia murhia sekä nousivat vuonna 66 kapinaan roomalaisia vastaan. Heidän kapinansa kukistettiin, Jerusalemin temppeli ryöstettiin ja saalis lähetettiin Roomaan. Kaikki 900 seloottia tekivät joukkoitsemurhan perheineen Masadan linnoituksessa vuorella ennen kuin linnoitus antautui roomalaisille. Viimeiset hyppäsivät vuorelta alas. Masadan linnoituksessa vannotaan Israelin laskuvarjojoukkojen sotilasvala.


title: Ruotsalaisviesti

text: Ruotsalaisviesti on yleisurheilun viestijuoksulaji. Se koostuu neljästä osuudesta, jotka ovat eri mittaisia. Ensimmäinen juoksija juoksee sata metriä, toinen juoksija 200 metriä, kolmas juoksija 300 metriä ja neljäs 400 metriä, jolloin kokonaismatkaksi tulee yksi kilometri.


title: Ruotsalaisviesti

text: Yleensä ruotsalaisviestiä juostaan lasten ja nuorten yleisurheilukilpailussa, mutta sitä on juostu myös Tukholman -sarjaan kuuluvassa DN-galan-kilpailussa.


title: Carlo Ancelotti

text: Carlo Ancelotti (s. 10. kesäkuuta 1959) on italialainen entinen jalkapalloilija ja nykyinen jalkapallovalmentaja. Kesällä 2018 hän aloitti SSC Napolin päävalmentajana.


title: Carlo Ancelotti

text: Ancelotti on yksi seitsemästä Euroopan cupin/Mestarien liigan sekä pelaajana että valmentajana voittaneesta henkilöstä. Muut ovat Miguel Muñoz, Giovanni Trapattoni, Johan Cruijff, Frank Rijkaard, Josep Guardiola ja Zinédine Zidane.


title: Carlo Ancelotti

text: Ancelotti oli pelipaikaltaan keskikenttäpelaaja. Hän aloitti ammattilaisuransa Parman riveissä vuonna 1976. Vuosina 1979–1987 Ancelotti edusti Romaa. Hän saavutti seuran riveissä yhden Italian-mestaruuden ja neljä Italian cupin voittoa. Vuosina 1987–1992 Ancelotti edusti Milania. Hän saavutti seurassa muun muassa kaksi Italian-mestaruutta, kaksi Euroopan cupin voittoa ja kaksi Intercontinental Cupin voittoa. Italian maajoukkueessa Ancelotti pelasi vuosina 1981–1991 26 ottelua ja teki niissä yhden maalin. Hän edusti Italiaa vuoden 1986 MM-kisoissa, vuoden 1988 EM-kisoissa ja vuoden 1990 MM-kotikisoissa.Valmennusuransa Ancelotti aloitti Reggianassa vuonna 1995. Vuosina 1996–1998 hän valmensi Parmaa ja vuosina 1999–2001 Juventusta. Milanin päävalmentajaksi Ancelotti nimitettiin vuonna 2001. Hän on johdattanut seuran muun muassa yhteen Italian-mestaruuteen, yhteen Italian cupin voittoon, kahteen Mestarien liigan voittoon ja yhteen seurajoukkueiden maailmanmestaruuteen.


title: Carlo Ancelotti

text: Ancelotti on tehnyt Milanissa pitkäjännitteistä työtä, mutta erimielisyydet seurajohtaja Silvio Berlusconin kanssa ovat varjostaneet hänen työtään seurassa. Menestymättömyys kotimaassa on antanut Berlusconille pohjaa kritiikin esittämiseen. Kaudella 2008/09 Ancelottin lähtö Milanista oli ollut usein tapetilla, sillä häntä vietiin jo vahvasti englantilaisseura Chelseaan. Berlusconi avautui toukokuussa 2009 lehdistölle ja syytti Ancelottia Milanin kehnosta menestyksestä. Seura oli siinä vaiheessa Serie A:n toisena.


title: Carlo Ancelotti

text: Kaudella 2008/09 Milan sijoittui Serie A:ssa lopulta kolmanneksi. Kauden jälkeen Ancelotti jätti varsin odotetusti tehtävänsä seuran päävalmentajana kahdeksan vuoden jälkeen ja siirtyi Englannin Valioliigassa pelaavan Chelsean peräsimeen.


title: Carlo Ancelotti

text: Ancelotti aloitti uransa Chelseassa menestyksekkäästi, kun lontoolaiset kaatoivat perinteisessä kauden avauksessa FA Community Shieldissä puolustavan mestarin Manchester Unitedin rangaistuspotkukilpailun jälkeen 6–3. Valioliigassa menestys jatkui läpi kauden ja Ancelottin johdolla seura palasi mestaruuskantaan neljän vuoden tauon jälkeen. Italialaisvalmentajan debyyttikauden kruunasi FA Cupin voitto, kun finaalissa kaatui Portsmouth FC 1–0. Kaudella 2010/11 Ancelotti jäi miehistöineen ilman pokaalia, kun Mestarien liigassa tie katkesi puolivälierätappioon Manchester Unitedille ja FA Cupissa neljännelle kierrokselle. Valioliigan kakkossija ei riittänyt seurajohdolle ja Ancelotti sai potkut välittömästi liigakauden päätyttyä.


title: Carlo Ancelotti

text: Jouluna 2011 mediassa alettiin spekuloida Ancelottin siirtymisellä Liguen kärkijoukkue Paris Saint-Germainin päävalmentajaksi. Lopulta Ancelotti ja PSG allekirjoittivat 2,5-vuotisen sopimuksen 30. joulukuuta 2011. Ancelottin johdolla PSG ei onnistunut pitämään kärkipaikkaansa kaudella 2011/12, vaan mestaruus karkasi Montpellier’lle. Kaudelle 2012/13 seura hankki lisää uusia vahvistuksia ja Ancelottin alaisuudessa kovasti vahvistunut PSG nappasi seurahistoriansa kolmannen liigamestaruuden kaksi kierrosta ennen sarjan päätöstä. Kauden jälkeen alkoi kiivas spekulointi Ancelottin siirtymisestä Real Madridin päävalmentajaksi. Italialaisvalmentaja ilmoitti halukkuutensa jättää PSG:n ja siirtyä Madridiin. Lopulta kesäkuussa 2013 PSG ilmoitti, että Laurent Blanc korvaa Ancelottin seuran valmentajana ja italialainen on valmis siirtymään Realiin. 25. kesäkuuta Real Madrid vahvisti Ancelottin sopimuksen seuran kanssa.


title: Carlo Ancelotti

text: Kaudella 2013/14 Real Madrid taisteli La Ligan mestaruudesta tasapäin FC Barcelonan ja Club Atlético de Madridin kanssa. Tiukassa mestaruuskamppailussa Real joutui lopulta taipumaan kolmanneksi Atléticon viedessä mestaruuden. Balsamia haavoihin tuli Mestarien liigassa, jonka tiukassa loppuottelussa Real voitti Atléticon jatkoajalla 4–1. Edellisestä Realin mestaruudesta oli kulunut jo 12 vuotta. Joukkue voitti myös Espanjan cupin kaadettuaan loppuottelussa FC Barcelonan 2–1.


title: Carlo Ancelotti

text: Kausi 2014/15 päättyi myös La Ligassa pettymykseen, kun FC Barcelona vei mestaruuden kahden pisteen erolla Realiin. Espanjan cupista Real putosi jo tammikuussa ja Mestarien liigassa puolustavan mestarin tie katkesi välierissä Juventusta vastaan. Kauden ainoiksi pokaaleiksi jäivät FIFA Club World Cupin sekä Euroopan supercupin voitot. Italialaisvalmentaja sai pitkien huhujen jälkeen potkut kauden jälkeen.


title: Carlo Ancelotti

text: Joulukuussa 2015 FC Bayern München tiedotti, että Ancelotti on seuran tuleva päävalmentaja. Italialaisvalmentaja korvaa Josep Guardiolan kesällä 2016 kolmivuotisella sopimuksella. Ancelottin johdolla Bayern voitti viidennen perättäisen Bundesliigan mestaruuden, joka varmistui kolme kierrosta ennen sarjan päättymistä. Lopulta eroa toiseksi tulleeseen RB Leipzigiin kertyi 15 pistettä. Saksan cupissa Bayern taipui välierissä Borussia Dortmundille 3–2, eikä Ancelotti näin päässyt tavoittelemaan tuplamestaruutta. Mestarien liigassa Bayernin tie katkesi jo puolivälierissä Real Madridille yhteismaalein 6–3.


title: Carlo Ancelotti

text: Ancelottin toinen kausi Bayernissa alkoi voitokkaasti, kun joukkue kukisti DFL-Supercupissa Dortmundin rangaistuspotkukilpailun jälkeen. Bundesliigassa Bayern voitti Ancelottin alaisuudessa neljä kauden kuudesta ensimmäisestä ottelusta. Mestarien liigan lohkovaiheessa kärsitty 3–0 vierastappio Paris Saint-Germainille oli seurajohdolle kuitenkin liikaa ja Bayern erotti Ancelottin syyskuun lopulla 2017.


title: Carlo Ancelotti

text: Toukokuun lopulla 2018 Ancelotti teki kolmivuotisen sopimuksen Serie A:ssa toiseksi sijoittuneen SSC Napolin kanssa.


title: Restonomi

text: Restonomi (amk) on matkailu-, ravitsemis- ja talousalan ammattikorkeakoulututkinto, jonka laajuus on 210 opintopistettä (140 opintoviikkoa). Tutkinnon suorittaneilla on laaja asiantuntemus matkailu-, ravitsemis- ja talousalasta ja niihin kuuluvien palveluiden toiminnan kehittämisestä. Restonomin koulutus antaa valmiudet toimia muun muassa ravitsemispalvelujen esimiestehtävissä, elintarvikkeiden markkinointi- ja myyntitehtävissä, matkailualan asiantuntijatehtävissä, yrittäjänä ja palveluiden kehitystehtävissä.


title: Restonomi

text: Jatko-opinnot ammattikorkeakoulussa ylempien ammattikorkeakoulututkintojen koulutusohjelmissa tuottavat tutkinnon Restonomi (ylempi AMK). Se on laajuudeltaan 90 op ja tuottaa saman kelpoisuuden julkisiin virkoihin ja toimiin kuin ylempi korkeakoulututkinto.


title: Restonomi

text: Restonomin tutkintoon johtavaa koulutusta on toistaiseksi voinut suorittaa viidessä eri koulutusohjelmassa:


title: Namie Amuro

text: Namie Amuro (, s. 20. syyskuuta 1977) on japanilainen J-pop- ja R&B-artisti, Amuro on myös uransa alussa toiminut näyttelijänä.


title: Namie Amuro

text: Amuro on ilmoittanut vuonna 2018 pitävänsä viimeisen konserttinsa.


title: Namie Amuro

text: Amuro teki debyyttinsä Super Monkey's -tyttöbändissä vuonna 1992. Ryhmä kävi läpi monta jäsen- ja nimenmuutosta. Lopulta Amuro siirtyi luomaan uraa soolo-artistina ja lähti ryhmästä, josta loppuen lopuksi tuli menestyvä MAX-tyttöbändi. Amuro on yksi Japanin suurimmista ja suosituimmista J-pop-tähdistä. Hän on koko uransa aikana myynyt yhteensä noin 33 miljoonaa levyä, ja on Japanin historian 15. myydyin artisti.


title: Namie Amuro

text: Amuro teki debyyttinsä singlellä Body Feels EXIT, joka sai paljon suosiota. Hänen albumiaan Sweet 19 Blues myytiin 3,7 miljoonaa kappaletta, ja rikkoi sen aikaisen ennätyksen. Vuonna 1996 hänestä tuli kaikkien aikojen nuorin artisti, joka on voittanut Japan Record Awards -komitean parhaan artistin palkinnon. Hän voitti palkinnon seuraavanakin vuonna.


title: Namie Amuro

text: Vuoden 1997 lopussa Amuro piti tiedotustilaisuuden, jossa hän ilmoitti menevänsä naimisiin ja olevansa raskaana. Vuonna 1997 ilmestynyt single CAN YOU CELEBRATE? on myyty yli 2 miljoona kappaletta, ja on Japanin 14. myydyin single. Vuoden 1998 toukokuussa hän synnytti pojan. Heti saman vuoden joulukuussa hän julkaisi comeback-singlensä I HAVE NEVER SEEN ja palasi listojen kärkeen. Seuraavana vuonna hän alkoi jälleen työstää uutta albumia. Vuodesta ei kuitenkaan tullut Amurolle loistelias, hänen äitinsä, Emiko Taira, murhattiin ja tämän seurauksena Amuro melkein lopetti uransa kokonaan. Lisäksi kilpailu musiikkibisneksessä kasvoi kun vuonna 1999 moni uusi artisti, esimerkiksi Ayumi Hamasaki ja Hikaru Utada, aloittivat uransa. Kuitenkin vuonna 2000 julkaistiin hänen albuminsa Genius 2000, joka sisälsi hittisinglen Never End.


title: Namie Amuro

text: Ayumin vietyä J-pop kuningattaren tittelin, on Namie "kruunattu" HipPopin kuningattareksi, josta hänen Queen Of Hip-Pop-albumi sai nimensä. Namien musiikkiura elpyi raskauden ja avioeron jälkeen Japanissa kunnolla vasta 2006 kun enemmän pop-henkinen albumi "PLAY" julkaistiin ja se toi Namielle ensimmäisen albumilistan ykköstilan yli kuuteen vuoteen.


title: Namie Amuro

text: Amuro julkaisi 12.3.2008 singlen 60s70s80s, joka pääsi singlelistan ykkös-sijalla toisella viikollaan. Se on Namien singlelista ykköspaikalla kiivennyt julkaisu, vuonna 1999 I HAVE NEVER SEEN singlen jälkeen. Samana vuonna hän julkaisi kokoelma-albumin Best Fiction, joka myi yli 1,800,000 kappaletta. 2009 Namie Amuro julkaisi WILD/Dr. singlen, joka kipusi heti ensimmäisellä viikollaan listaykköseksi. Kappaleet löytyvät myös sittemmin ilmestyneen PastVerbal, AI, Lil Wayne ja korealainen tyttöbändi AFTER SCHOOL. Albumin ilmestymistä siirrettiin kuukaudella Japanissa tapahtuneen tsunamin vuoksi. Kesällä ilmestyi single NAKED/Fight Together/Tempest joka kipusi ekalla viikollaan toiseksi. Singlestä Fight Togetheria käytettiin One Piece -animen alkumusiikkina ja Tempest kappaletta saman nimisen draaman tunnusmusiikkina. Hän juhlii vuonna 2011 alkaneella kiertueellaan 20-vuotista uraansa.


title: Namie Amuro

text:
Tähän mennessä Amuro on julkaissut yhteensä yhdeksän albumia, viisi kokoelma-albumia, 38 singleä ja useita DVD-julkaisuja.
Hän on tehnyt myös yhteistyötä mm. Vidal Sassoonin, Coca-Cola Zeron KOSE ESPRIQUEn ja McDonald'sin kanssa.


title: Namie Amuro

text: Namie Amuro on tunnetusti myös yksi Japanin suurimmista muoti-ikoneista. 1990-luvulla hän sai aikaan Amuraa-tyylin, nuorien tyttöjen kopioidessa hänen tyyliään kuten mm. saappaat, ruskettunut iho, tummat hiukset ja ohuet kulmakarvat. Hän myös kasvatti tatuointien ja kynsitaiteiden suosiota. Hänen on myös huhuttu olevan Ganguro-trendin takana, mikä näkyy Amurassa. Hän esiintyi usein televisiossa, mikä myös kasvatti suosiota. Nykyään hän on edelleen yksi suosituimmista muoti-ikoneista. Vuonna 2009 hän oli "vuoden muoti-ikoni" -äänestyksessä kärkisijalla.


title: Namie Amuro

text: Amuron äiti oli japanilais-italialainen ja isä on japanilainen. Namie ja hänen ex-aviomiehensä SAM erosivat vuonna 2002 vain runsaan neljän vuoden avioliiton jälkeen. Heillä on yksi yhteinen poika nimeltään Haruto (s. touko/1998).


title: Lajiutuminen

text: Lajiutuminen tarkoittaa populaatioiden eriytymistä evolutiivisesti erillisiksi eliölajeiksi. Moderni vallalla oleva lajiutumisteorian näkemys on, että uudet lajit syntyvät kun kahden populaation erot ovat kasvaneet geneettisesti niin kauas toisistaan, että niiden välisten lisääntymiskykyisten jälkeläisten tuottaminen on mahdotonta. Lajeilla on yhteinen edeltäjä, josta voidaan johtaa menestyneiden yksilöiden katkeamaton ketju. Populaatioissa, joissa lisääntyminen on suvullista jokaisen yksilön geeniperimä poikkeaa toisista rekombinaation takia. Evolutiivisella lajiutumisella tarkoitetaan siis populaation ympäristöön sopivien geenien alleelien lisääntymistä ja sitä heikentävien alleelien vähenemistä, jolloin erilaisten alleelien määrä muuttuu ja populaatio eriytyy toisista populaatioista, joissa vastaavaa kehitystä tapahtuu niille edullisesti.


title: Lajiutuminen

text: Eliöissä tapahtuu jatkuvasti mutaatioita, minkä johdosta yksilöiden geenit muuttuvat koko ajan sukupolvesta toiseen ja populaatioon syntyy uusia alleeleja. Merkitystä on myös alleeleilla, jotka ovat syntyneet jo edellisten sukupolvien mutaatioissa, joista niistäkin muodostuu jatkuvasti uusia yhdistelmiä.


title: Lajiutuminen

text: Mutaatioiden lisäksi suvullisen lisääntymisen seurauksena tapahtuvan uusien ominaisuusyhdistelmien synnyn eli rekombinaation seurauksena tapahtuu populaatiossa geneettistä muuntelua. Erilaisia sukusoluja syntyy meioosissa kromosomiparien satunnaisen toisista kromosomeista riippumattoman käyttäytymisen seurauksena. Kun vanhempien sukusolut yhtyvät, syntyy aina uudenlaisia yksilöitä, joiden geenien alleeliyhdistelmä on ainutlaatuinen. Tätä pidetäänkin mutaatiota merkittävämpänä syynä uusien ominaisuusyhdistelmien syntyyn kuin tällä hetkellä tapahtuvia mutaatioita. Muutoksien nopeus riippuu siitä, lisääntyykö laji nopeasti vai hitaasti.


title: Lajiutuminen

text: Tavallisesti laji on kehityksen aikana sopeutunut ympäristöönsä pitkän ajan kuluessa. Tästä syystä suurin osa uusista mutaatioista on haitallisia, ja sellaiset mutantit poistuvatkin populaatiosta luonnonvalinnan seurauksena. Mutantteja syntyy kuitenkin ajan saatossa aina lisää ja populaatioon varastoituu jatkuvasti uusia mutanttigeenejä. Olosuhteiden muuttuessa jokin mutanttigeeni saattaa osoittautua hyödylliseksi, mikäli sen aiheuttama ominaisuus on myönteinen yksilön sopeutuvuuden kannalta. Näin mutaation seurauksena jokin laji saattaa pysyä elinkelpoisena vaikka ympäristö muuttuisi merkittävästi.


title: Lajiutuminen

text: Kun ympäristöolot pysyvät muuttumattomina, sopivat niissä oloissa elämään parhaiten lajin keskivertoyksilöt ja niitä lähellä olevat muodot, kun taas äärityypit karsiutuvat pois. Keskiarvotyypit ovat sopeutuneet parhaiten vallitseviin olosuhteisiin ja populaation jakauma kasaantuu keskiarvotyyppien ympärille tasaisesti.


title: Lajiutuminen

text: Jos populaation elinympäristö muuttuu radikaalisti, ei vanha keskiarvogenotyyppi enää menestykään parhaiten ja luonnonvalinta suuntaa populaatiota sellaisten muotojen suuntaan, jotka parhaiten uudenlaiseen ympäristöön sopeutuvat. Populaation keskiarvo siirtyy jommankumman aikaisemmin ääripäänä olleen, sopeutuvuuteen vaikuttavilta ominaisuuksilta aikaisemmissa olosuhteissa äärimuotona olleen tyypin suuntaan.


title: Lajiutuminen

text: Joissakin tapauksissa elinolosuhteet populaation alueella muuttuvat sopeutuvuuden suhteen kahteen suuntaan siten, että ne suosivat kummankin sopeutuvuuteen vaikuttavilta ominaisuuksiltaan aiemmissa olosuhteissa ääripään edustajia aikaisemman keskiarvotyypin ja sitä lähempänä olevien muotojen kustannuksella, jolloin populaation eri osat alkavat kehittyä kumpikin omaan suuntaansa.


title: Lajiutuminen

text: Lajinkehitys on pohjimmiltaan perinnöllistä sopeutumista uudenlaiseen ja jatkuvasti muuttuvaan elinympäristöön. Populaatiossa sukua jäävät jatkamaan pääasiassa yksilöt, jotka edustavat elinympäristöön parhaiten sopeutunutta tyyppiä. Heikommat karsiutuvat pois tai ainakaan eivät lisäänny yhtä paljon. Näin parhaiten ympäristöön sopeutumista auttavat geenit lisääntyvät populaatiossa ja seuraavat sukupolvet ovat aina paremmin sopeutuneet kuin edeltäjänsä. Kun geenivirta populaation erilleen joutuneiden osien välillä syystä tai toisesta estyy, alkaa lajiutuminen. Kun eri populaatioissa parhaiten kunkin ympäristöön sopeutuvien yksilöiden geenit yleistyvät ja ajan mittaan tapahtuu eriytyminen "roduksi", ja mikäli eri rotujen välinen geenivirta estyy etenee lajiutuminen alalajeiksi ja lopulta erillisiksi lajeiksi.


title: Lajiutuminen

text: Mitä pienikokoisempi populaatio on, sitä suurempi vaikutus on sattumalla ja näin evoluutio etenee niissä monesti varsin nopeasti. Tällöin tapahtuu geneettistä ajautumista eli alleelien suhteellisen osuuden sattumanvaraista muuttumista. Tämän vuoksi kaukaisilla valtamerten saarilla on usein niin sanottuja endeemisiä lajeja, joita ei muualla ole. Toisinaan pienissä populaatioissa voi käydä niin, että evoluutio ei edistäkään populaation sopeutumista, sillä jokin mutaatiossa syntynyt alleeli saattaa yleistyä populaatiossa aivan sattumalta riippumatta sen eduista tai haitoista sopeutumiselle.


title: Lajiutuminen

text: Pienissä populaatioissa voi tapahtua syystä tai toisesta myös niin sanottu pullonkaulailmiö, jossa sukua jää jatkamaan vain jonkin tietyn tyyppisiä yksilöitä. Esimerkki tästä on Suomen hirvikanta: noin sata vuotta sitten kanta oli pieni ja vaarassa hävitä kokonaan, ja metsästyksen seurauksena hävisi kokonaan lapiosarvinen tyyppi ja populaation jäi vain hankasarvisia, joita nykyäänkin yli sadasta tuhannesta Suomen hirvestä on suurin osa, mutta resessiivinen lapiosarvigeeni on yhä populaation geenistössä Venäjältä tulleiden lapiosarvisten yksilöiden vuoksi.


title: Lajiutuminen

text: Jotta geenivirtaa populaatioiden välillä ei pääse tapahtumaan, täytyy siihen olla jokin este, "isolaatio", joka eristää lajin ryhmät toisistaan ja estää siten geenien vaihtamisen. Esimerkiksi maantieteellinen sijainti voi olla yksi syy, joka muodostaa isolaatteja eli populaatioita, jotka elävät toisistaan eristyksissä.


title: Lajiutuminen

text: Yleisin populaatioiden toisistaan erilleen joutumisen syy on maantieteellinen. Maantieteellisiä isolaatiotekijöitä ovat erilaiset kyseiselle lajille sopimattomat biotoopit, tavallisesti vuoristot, vesistöt, kanjonit tai autiomaat, jotka johtavat populaation jakautumiseen pienemmiksi osiksi, joiden välillä ei pääse tapahtumaan geenivirtaa, esimerkiksi kasveilla siitepölyn, siementen tai itiöiden, eläimillä yksilöiden mukana.


title: Lajiutuminen

text: Eräs esimerkki maantieteellisestä eristäytymisestä on Australian alkuperäinen eläimistö, joka poikkeaa erittäin paljon muiden mantereiden eläimistöstä. Australia on ollut noin 70 miljoonan vuoden ajan erityksistä muista mantereista. Australiassa elää runsaasti alkeellisia nisäkkäitä, pussieläimiä. Fossiililöytöjen perusteella on katsottu, että myös kaikilla muilla mantereilla on elänyt pussieläimiä, mutta ne ovat nykyaikaan tultaessa kuolleet sukupuuttoon kehittyneempien istukallisten nisäkkäiden tieltä, jotka kaikki ovat nykytiedon mukaan kehittyneet samasta pussieläinkantamuodosta. Sen sijaan Australiassa pussieläimet pääsivät kehittymään ilman kilpailua istukkanisäkkäitä vastaan monimuotoiseksi joukoksi.


title: Lajiutuminen

text: Maantieteellisen eristymisen aikana voi populaatioissa kehittyä myös ekologisia, rakenteellisia tai käyttäytymiseen liittyviä esteitä, jotka aiheuttavat sen, etteivät eri populaatioiden lajit voi keskenään risteytyä tai ainakaan saada lajinmääritelmään vaadittavia lisääntymiskykyisiä jälkeläisiä. Näitä esteitä kutsutaan isolaatiomekanismeiksi.


title: Lajiutuminen

text: On osoittautunut, ettei risteytymistä tapahdu, vaikka lajit eläisivät myöhemmin samalla alueella, esim. harmaalokki ja selkälokki. Joillakin linnuilla soidinkäyttäytymisestä on tullut isolaatiotekijä, kun läheisten lajien soidinmenoissa on pariutumisen estäviä eroja. Monilla lajeilla risteytymisen estää lisääntymisajan ero. Esim. selkälokki ja harmaalokki pariutuvat eri aikaan sen lisäksi, että ne ovat ajautuneet ekologisen lokeron, ulkonäön ja soidinkäyttäytymisen osalta toisistaan hieman erilleen. Kuitenkin vankeudessa lajit ovat saaneet lisääntymiskykyisiä jälkeläisiä, mikä osoittaa että ne ovat perimältään yhä varsin läheistä sukua.


title: Lajiutuminen

text: Vaikka uudelleenkohdatessa tapahtuisikin lajien kesken risteytymistä, se usein kasvattaa niiden välistä kuilua entisestään. Jälkeläiset ovat lisääntymiskyvyttömiä, jolloin sellaiset geenit, jotka vaikuttavat oman lajin tunnistamisessa, karsiutuvat pois.


title: Tamburiini

text: Tamburiini (joskus myös tampuriini) on vuosituhansia vanha lyömäsoitin. Se rakentuu kolmesta osasta: rungosta, kalvosta ja rungossa sijaitsevista pienistä lautasista, helistimistä. Nykyään useimmissa versioissa on vain rengas helistimineen ilman kalvoa. Tamburiinia käytetään muun muassa romanien ja persialaisessa kansanmusiikissa, gospelissa sekä pop- ja rockmusiikissa.


title: Tamburiini

text: Tamburiinia voi soittaa monella eri tavalla; joko lyömällä sitä toista kämmentä vasten tai heiluttamalla sitä terävästi edestakaisin jolloin myös sen sointi on erilainen. Sen helisevä sointi korvaa usein rumpujen lautaset akustisessa musiikissa kun halutaan vain kevyt lyömäsoitin tukemaan muita soittimia.


title: Tamburiini

text: Bob Dylan on tehnyt laulun "Mr. Tambourine Man".


title: Chara (artisti)

text: Chara (Miwa Satō (oik. Miwa Watahiki) 13. tammikuuta 1968 Kawaguchi, Saitama, Japani) on japanilainen popartisti ja näyttelijä. Hän on toiminut vaikutteiden antajana monelle itsenäiselle ja lahjakkaalle artistille, kuten Shiina Ringolle ja Bonnie Pinkille.


title: Chara (artisti)

text:
Miwa Watahiki sai lempinimensä Chara opettajaltaan, ja häntä on kutsuttu sillä nimellä siitä lähtien.
Chara on aina ollut mukana musiikissa. Hän alkoi säveltää kappaleita peruskoulun viimeisinä vuosina ja soitti koskettimia bändissä toisena lukiovuotenaan. 20-vuotiaana hän ryhtyi laulamaan klubeilla muiden joukossa. Vuonna 1990 hän teki sopimuksen Sony-levy-yhtiön kanssa ja julkaisi ensimmäisen singlensä, Heavenin, heti seuraavana vuonna. Charan musiikin tyylilaji on lähinnä kevyttä popia.


title: Chara (artisti)

text:
Charasta tuli 90-luvulla huomion keskipiste muoti-ikonina. Hän esiintyi usein lehtien, joista mainittakoon mm. Anan ja Olive, kansissa. Hän oli myös ensimmäinen nainen, joka pääsi esiintymään Rock On Japan -lehden kannessa.
Chara meni naimisiin näyttelijä Tadanobu Asanon kanssa vuonna 1995 tavattuaan tämän elokuvan PiCNiC kuvauksissa. Heillä on kaksi lasta, tytär Sumire (1995) ja poika Himi (1999).


title: Eläinten käyttäytyminen

text: Eläinten käyttäytyminen tarkoittaa kaikkea eläinten ulkoa päin havaittavissa olevaa toimintaa. Sitä tutkiva tieteenala on etologia eli eläinpsykologia.


title: Eläinten käyttäytyminen

text: Toiminta määräytyy suurelta osin perittyjen viettien ja vaistojen perusteella. Perimän vaikutus käyttäytymiseen on sitä suurempaa mitä yksinkertaisempi hermosto eläimellä on. Mitä monimutkaisempi hermosto eläimellä on, sitä enemmän muuttuviin oloihin sopeutumista voi auttaa perittyjen käyttäytymismallien täydentäminen oppimisen avulla. Eläinten toimintaa ohjailevat ulkoiset ärsykkeet aistimien ja hermoston välityksellä sekä hormonit.


title: Eläinten käyttäytyminen

text:
Nykytieteen vallalla olevan näkemyksen mukaan eläimen käyttäytyminen perusta on sen perimässä oleva DNA-informaatio. Eläinten käyttäytyminen samoin kuin muutkin ominaisuuden muuttuvat evoluution etenemisen myötä. Kaikki saman lajin tietyn yksilönkehityksellisen vaiheen saavuttaneet samaa sukupuolta olevat yksilöt suorittavat synnynnäiset käyttäytymistoiminnot tietyssä tilanteessa samalla lailla.
DNA-informaatiossa tapahtuu mutaatioita ja elinolosuhteiden muuttuessa jokin mutaation seurauksena muuttunut ehdoton refleksi voi olla eduksi uudessa ympäristössä ja näin yleistyä sen aiheuttaman alleelin yleistymisen myötä ja ajan mittaan syrjäyttää vanhan ja huonommin uuteen ympäristöön soveltuvat refleksin.


title: Eläinten käyttäytyminen

text: Lajien käyttäytymisessä ilmenee sitä enemmän samankaltaisuutta mitä läheisempiä sukulaisia ne toisilleen ovat. Näin myös lajien käyttäytymisen perusteella voidaan tehdä johtopäätöksiä evoluution etenemisestä. Esimerkiksi koiran käyttäytymisessä on paljon villin suden toimia, ihminen kokee usein apinat sympaattiseksi koska niillä on paljon ihmismäisiä käyttäytymispiirteitä. Hermostoltaan kehittyneemmillä lajeilla käyttäytyminen siirtyy jälkipolville pääasiassa oppimisen myötä, mutta sekin perustuu geeneihin sikäli, ettei se olisi mahdollista ilman tietynlaiseksi perinnöllisesti määräytynyttä hermoston tasoa.


title: Eläinten käyttäytyminen

text: Alkeellisimpia eläimen ulospäin näkyviä toimintoja ovat suuntausliikkeet eli taksiat, joissa tapahtuu liikkeellä reagoiminen johonkin ärsykkeeseen. Esimerkiksi jo monilla varsin alkeellisilla eliöillä on taipumus hakeutua valoa kohti. Paljon alkeiseliöitä pitemmälle kehittyneiden muurahaisten ja ampiaisten liikkuminen perustuu siihen, että ne säilyttävät tietyn kulman aurinkoon. Suuntausliikkeisiin kuuluu myös monilla lajeilla hajun perusteella kohteen löytäminen. Useat linnut suunnistavat auringon, tähtien ja maapallon magnetismin avulla.


title: Eläinten käyttäytyminen

text: Ehdottomat refleksit eli heijasteet ovat perittyjä ja ne tapahtuvat aina samalla tavalla tiettyjen aistinsolujen ärtyessä, mikä saa aikaan jonkin reaktion, esimerkiksi liikkeen tai rauhasen eritystoiminnan. Ärtymys siirtyy tuojahermosolusta mahdollisesti useankin välissä olevan hermosolun kautta viejäsoluun siten, ettei aivoissa tapahdu tiedostamista. Refleksit voivat muodostaa myös ketjuja. Klassinen ehdoton refleksi on ihmisellä polviheijaste: kun polvilumpion alapuolta kopautetaan, nelipäinen reisilihas supistuu ja jalka tämän seurauksena potkaisee eteenpäin. Ehdottomat refleksit ovat kehittyneiden elintoimintojen perusta.


title: Eläinten käyttäytyminen

text: Suuntaustoimintoja ja ehdottomia refleksejä pitemmälle kehittyneempiä periytyviä käyttäytymismuotoja ovat vaistotoiminnot, jotka usein ovat monivaiheisia liikesarjoja, mutta muiden perittyjen käyttäytymismallien tavoin aina samanlaisia tietyssä tilanteessa saman lajin samaa sukupuolta olevien tietyn kehitysvaiheen saavuttaneiden jäsenten kesken. Vaistotoiminnot ovat vastaavanlaisia lajin tunnusmerkkejä kuin ulkoiset piirteet, esimerkiksi rakenne ja väri.


title: Eläinten käyttäytyminen

text: Vaistotoiminnon laukaisevaa ulkoista tekijää kutsutaan avainärsykkeeksi. Avainärsyke saa avaimen lailla auki aivojen synnynnäisen laukaisukoneiston. Usein avainärsyke on jokin ääni, liike, värikuvio tai niiden yhdistelmä. Avainärsykkeitä on tutkittu luontaisten ärsykkeiden jäljitelmiä, atrappeja, käyttäen. Esim. sokeat linnunpoikaset ryhtyvät kurottamaan kaulaansa pesän tärähtäessä, vaikka tärähdyksen aiheuttaisi aivan jokin muu asia kuin ruokaa tuova emo.


title: Eläinten käyttäytyminen

text: Jotta jokin vaistotoiminto toimisi, täytyy eläimen olla tietynlaisessa viretilassa. Viretilaan vaikuttavat hormonit. Esimerkiksi pohjoisilla leveysasteilla eläimet lisääntyvät pääasiassa keväällä, koska sukupuolihormonin eritys lisääntyy sitä mukaa kun päivistä tulee valoisampia, ja hormonien vaikutuksesta eläinten käyttäytymisestä tulee sellaista, että lisääntyminen on mahdollista. Muina vuodenaikoina lisääntymisen mahdollistavia vaistotoimintoja ei sen sijaan tapahdu. Sisäisen vireen kasvaessa eläin vaistomaisesti hakeutuu tilanteisiin, joissa vaistotoimintojen tapahtuminen on mahdollista. Kun eläimelle tulee nälkä, se ryhtyy etsimään syötävää. Tällaista vaistotoimintojen laukeamista edeltävää käyttäytymistä kutsutaan "hakukäyttäytymiseksi".


title: Eläinten käyttäytyminen

text:
Vaistotoiminnot ovat usein varsin kaavamaisia. Eläin suorittaa vaistotoiminnon sopivassa vireystilassa ollessaan myös vieraassa ympäristössä. Niinpä ihmisen valmistamissa luonnottomissa tilanteissa eläintä on helppo "huijata". Esimerkiksi ennen nukkumaan käyntiä koira saattaa pyöriä lattialla kuin tekisi luonnossa itselleen makuusijan kasvien keskelle.
Toisinaan saattaa eläimelle tulla eteen tilanne, jossa pitäisi laueta kaksi vastakkaista vaistomaista toimintoa. Tällöin kumpikaan toiminto ei purkaudu ja syntyy jännitystila, mikä aiheuttaa jonkin tilanteeseen kuulumattoman reaktion eli "sijaistoiminnon". Esimerkiksi meriharakka saattaa taistellessaan pesimispiiristä uhkaavasti elehtiessään ruveta nukkumaan.


title: Eläinten käyttäytyminen

text: Myös ihmisellä on lukuisia sijaistoimintoja. Esimerkiksi hämmentävissä tilanteissa ihminen usein ryhtyy pureskelemaan kynsiään jonka uskotaan liittyvän ravinnonhankintaan, mahdollisesti myös sivelemään leukaansa tai päälakeaan joiden on katsottu viittaavan kehon puhtaanapitoon. Hermostuksissaan monet alkavat hypistellä käsillään esineitä ja asioita, mahdollisesti ryhtyvät polttamaan tupakkaa.


title: Eläinten käyttäytyminen

text: Tulvatoiminto on tilanne, jossa eläimen vireystila on voimakas, mutta vaistotoiminto ei pääse laukeamaan, koska ympäristössä ei ole mitään avainärsykettä. Esimerkiksi kun hauki on nälkäinen se voi iskeä melkein mihin tahansa, vaikkapa ongen kohoon, mutta kun se ei ole syöntipäällä, niin silloin pyynti ei onnistu millään. Myös ihmisellä on tulvatoimintoja varsinkin suivaantuneessa mielentilassa: aggressioita puretaan usein epämääräisiin kohteisiin kuten esineisiin tai viattomiin sijaiskärsijöihin.


title: Eläinten käyttäytyminen

text: Ylinormaaliksi ärsykkeeksi kutsutaan luonnonmukaisen avainärsykkeen toiminnon laukeamisen kannalta ratkaisevia ominaisuuksia korostavaa ärsykettä, joka vie luonnonmukaisen rinnalla voiton. Tämä on osoitettu useilla kokeilla, mutta myös luonnossa on joitakin sellaiseksi katsottavia tapauksia. Esimerkiksi käen poikasella on varsin kirkas suu ja kova ääni, mikä saa pikkulinnut hoitamaan niitä ja usein näin voimakkaat ärsykkeet houkuttelevat paikalle myös muita pikkulintuja kantamaan ruokaa niiden kitaan. Ihmisellä ylinormaaleita ärsykkeitä ovat muun muassa punaiset huulet ja elintarvikkeissa oleva sokeri, joka saa aikaan niin makean maun, ettei sellaista luonnosta löydy hunajaa lukuun ottamatta.


title: Eläinten käyttäytyminen

text: Eläinkunta on varsin monimuotoinen sen suhteen, kuinka paljon lajin jäsenet ovat tekemisissä ja kosketuksissa toisten saman lajin yksilöiden kanssa. Monet ovat kosketusetäisyydellä ainoastaan lisääntymiskaudella, ääritapauksina soidin ja parittelu, toiset taas ovat varsin sosiaalisia ja elävät luontaisesti yhdyskunnassa, tässä ääripäässä muurahaiset, mehiläiset ja termiitit.


title: Eläinten käyttäytyminen

text: Eläimet viestivät toisilleen signaalein, joilla tarkoitetaan ärsykettä, joka aiheuttaa reaktion samaa lajia edustavassa yksilössä. Tavallisesti signaalit ovat yksinkertaisia, selkeästi havaittavia ja lajille tunnusomaisia. Signaalin monipuolisuus riippuu siitä, kuinka pitkälle laji on kehittynyt. Kuitenkin jo monilla varsin alkeellisilta vaikuttavilla eläimillä kuten mehiläisillä on käytössä monimutkaisen oloisia signaaleita. Useimmilla eläimillä myös signaalit ovat miltei yksinomaan perittyä, ja ne esitetään tietyssä tilanteessa sen kummemmin ajattelematta onko siitä mitään hyötyä, esimerkiksi koiran haukunta tai linnun päästämät varoitusäänet. Lajitovereilla on merkitystä kuitenkin myös sosiaalisilta yhteisöiltään löyhemmänoloisille lajeille kuten ihmiselle, jolle tavallisesti toisen ihmisen läsnäolo tuo turvallisuuden tunteen.


title: Eläinten käyttäytyminen

text: Reviiri eli pesimispiiri on lintujen sekä joidenkin nisäkkäiden ja kalojen elinpiiri. Usein kyseessä on lisääntymisreviiri, jolle monet eläimet asettuvat lisääntymiskauden ajaksi Varsinkin lisääntymiskauden aikana ne puolustavat reviiriä eivätkä anna saman lajin yksilöiden tunkeutua. Monet nisäkkäät merkitsevät reviirin virtsalla tai muilla hajumerkinnöillä, linnut laululla ja värikuvioilla. Yhdyskunta- ja laumaeläimillä on vastaavanlaisia yhteisreviireitä, joita ne puolustavat muiden eläimien muodostamia joukkoja vastaan. Muun muassa koira on laumaeläin ja jättää virtsallaan merkkinsä, joita muut koirat eli lauman kumppanit haistelevat. Myös monissa yhdyskunnissa, esimerkiksi pääskysten keskuudessa, on yksilöillä omat pienet alueensa, jonne muilla saman lajin edustajilla ei ole menemistä. Reviirikäyttäytymisen merkitys evoluution kannalta on siinä, että vain ne yksilöt joilla on oma reviiri pääsevät lisääntymään. Monilla pienillä nisäkkäillä sellaiset naaraat, joilla ei ole omaa reviiriä, eivät saavuta sukukypsyyttä.


title: Eläinten käyttäytyminen

text: Lisääntymisreviirin lisäksi lajeilla voi olla yöpymis-, soidin-, ruokailu- ja talvehtimisreviireitä. Myös ihmisen monet toiminnot pohjautuvat reviirikäyttäytymiseen, muun muassa kotirauha.


title: Eläinten käyttäytyminen

text: Soidin tarkoittaa useimmilla eläimillä esiintyvää parittelua edeltävää käyttäytymismuotoa, jonka tarkoitus on saattaa eri sukupuolta olevat saman lajin jäsenet sen mahdollistavaan fysiologiseen vireeseen. Soitimeen kuuluvat vastavuoroiset vaistotoiminnot. Soitimeen kuuluvat lajille ominaiset signaalit ilmaisevat yksilöiden kuulumisen samaan lajiin ja estävät näin monissa tapauksissa parittelun vieraan lajin kanssa. Usein soidinkäyttäytyminen onkin lähisukulajien kesken isolaatiotekijä.


title: Eläinten käyttäytyminen

text: Laumassa ja parvessa eläville lajeille ominaista on yhteisön sisäinen hierarkia eli arvojärjestys. Tällaisia eläimiä ovat muun muassa kanat, varikset ja useat apinat. Jotta hierarkia toimisi, täytyy ryhmän yksilöiden tuntea toisensa. Esimerkiksi kanoille vakiintuu pienissä laumoissa jo nopeasti selkeä nokkimisjärjestys. Hierarkiasta voidaan kamppailla ankarastikin, mutta kun voima-asetelma selviää, on heikomman yksilön alistuminen selkeää. Susilaumassa kamppailussa heikompi osapuoli laittaa selkeästi hännän koipien väliin tai jopa kellahtaa maahan selälleen, eikä sosiaalisen eston vuoksi lajikumppani pure alistunutta lajitoveriaan. Tavallisia yksilön asemaan hierarkiassa vaikuttavia asioita ovat ikä, koko ja sukupuoli, mutta myös henkiset tekijät.


title: Eläinten käyttäytyminen

text: Kun hierarkia on selvillä, se vakiintuu pitkäksi aikaa. Tämä tilanne on hyödyksi koko populaatiolle, kun voimia ei haaskaudu keskinäiseen tappeluun esimerkiksi ravinnosta vaan se ruoka mitä on menee hierarkian yläpäässä oleville, heikommat jäävät vähemmälle. Lajinkehityksenkin kannalta tilanne on hyvä, koska parhaat yksilöt ovat hierarkiassa ylimpänä.


title: Eläinten käyttäytyminen

text: Mitä yksinkertaisempi hermosto eläimellä on, sitä enemmän sen käyttäytyminen perustuu vaistotoimintoihin. Kehittyneimmät eläimet, erityisesti nisäkkäät ja linnut, ovat käyttäytymiseltään muuntautumiskykyisempiä, koska ne voivat oppia uusia asioita ja näin sopeutua muita lajeja paremmin erilaisiin elinoloihin.


title: Eläinten käyttäytyminen

text: Vesi- ja kanalintujen poikaset alkavat seurata emoaan heti kuoriutumisen jälkeen. Tällainen leimautuminen on kuitenkin vaistotoimintojen laukaisumekanismiin liittyvä oppimisprosessi: seuraamisreaktion laukaiseva avainärsyke voi olla mikä tahansa muukin liikkuva asia tai esine, jolloin poikaset leimautuvat siihen eikä emoksi kelpaa enää edes poikasten oikea emo. On tavallista, että jonkin toisen lajin pesään haudottavaksi laitetusta munasta kuoriutuva poikanen leimautuu emonsa lajiin ja pyrkii parittelemaan kyseisen lajin vastakkaisen sukupuolen edustajien kanssa, ei oman lajinsa. Tällaisia synnynnäisen avainärsykkeen täsmennysmekanismeja pidetään todennäköisenä syynä myös moniin muihin eläinmaailman asioihin, muun muassa siihen että useat linnut ovat siirtyneet pesimään kaupunkiympäristöön. Kun yksi pari on siirtynyt kaupunkiin, ovat poikaset leimautuneet uuteen elinpaikkaan.


title: Eläinten käyttäytyminen

text: Synnynnäisten eli ehdottomien refleksien pohjalta kehittyy yksilön elämän varrella ehdollisia eli opittuja refleksejä. Ehdollinen refleksi eroaa synnynnäisestä refleksistä siinä, että refleksirataan on kytkeytynyt ja sen laukaisemisen aiheuttaa jokin ulkopuolinen, ei-synnynnäinen ärsyke. Klassinen esimerkki tästä on Ivan Pavlovin tekemät koirakokeet (ks. Pavlovin teoria). Monille varsin yksinkertaisella hermostolla varustetuille eläimille kuten madoille on kyetty opettamaan ehdollisia refleksejä.


title: Eläinten käyttäytyminen

text: Monet eläimet voivat oppia reagoimaan tilanteisiin ns. yritys ja erehdys -menetelmää käyttäen. Tähän perustuu muun muassa se, että hyönteissyöjälinnut karttavat pistiäisiä, mutta myös sellaisia vaarattomia lajeja joilla on samantapainen varoitusväri. Useiden palvelu- ja sirkuseläinten opettaminen perustuu vastaavanlaiseen "kantapään kautta" oppimiseen: eläintä palkitaan heti oikeasta suorituksesta, muutoin se ei ymmärrä yhdistää palkintoa sitä edeltäneeseen haluttuun käyttäytymiseensä. Myös esimerkiksi huumekoiria opetetaan vastaavalla tavalla, mutta niiden palkitsemista jatketaan myös siinä vaiheessa kun koira on jo työssä.


title: Eläinten käyttäytyminen

text: Lintujen laulu on tapauksesta riippuen joko perintötekijöiden mukana määräytynyttä tai muiden lintujen laulua matkimalla eli jäljittelemällä opittua. Esimerkiksi on katsottu, että talitiaiselle tyypillinen "ti-ti-tyy"-äännähdys olisi asutuskeskuksissa menettänyt keskimmäisen tavun, koska lisääntynyt melu on estänyt herkässä kehitysvaiheessa olevia nuoria lintuja kuulemasta laulua oikein. Monet linnut, äärimmäisenä esimerkkinä papukaijat, kykenevät oppimaan myös muiden lajien ääniä.


title: Eläinten käyttäytyminen

text: Vain kaikkein pisimmälle kehittyneimmillä lajeilla voidaan havaita merkkejä varsinaisesta älykkyydestä, jota vaaditaan siihen, että eläin toimisi mielekkäällä tavalla uudessa tilanteessa. Esimerkiksi oranki, joka havaitsee katossa roikkuvan banaanin mutta ei siihen muuten yllä, osaa pinota laatikoista telineen jonka päälle kipuamalla yltää saamaan banaanin itselleen. Simpanssit käyttävät luonnonoloissa monenlaisia työkaluja, kuten onkivat korsien avulla termiittejä pesistä ja valmistavat lehtiä pureskelemalla "sieniä", joihin imevät juomavettä paikoista, joista sen saaminen muuten ei onnistuisi. Tällaista "oivalluskykyä" esiintyy vain hyvin harvoilla eläinlajeilla, ihmisen lisäksi muissa kädellisissä, valaissa sekä joissakin linnuissa, lähinnä varislinnuissa ja papukaijoissa.


title: Eläinten käyttäytyminen

text: Jotta oivaltaminen olisi mahdollista, täytyy eläimellä olla hyvä muisti ja kyky soveltaa opittuja asioita myös tilanteissa, jotka eivät täysin vastaa oppimistilannetta. Oppimisen perustana on varsin usein assosiaatio eli mielleyhtymä. Kantapään kautta -oppimismenetelmässä assosiaatio syntyy vähitellen, oivalluksessa taas heti.


title: Eläinten käyttäytyminen

text: Sen lisäksi, että biologinen evoluutio koskee myös eläinten käyttäytymistä tavalliseen tapaan luonnonvalinnan koetellessa synnynnäistä käyttäytymistä säätelevien geenien mutaatioita, tapahtuu joissakin eläinryhmissä myös alkeellista kulttuurievoluutiota, missä jotkut tiedot siirtyvät jälkipolville perinnetietona.


title: Eläinten käyttäytyminen

text: Esimerkiksi varislinnut, toisin kuin vesi- ja kanalinnut, eivät synnynnäisesti ymmärrä, mitkä ovat niiden vihollisia, vaan oppivat poikasina pelkäämään samoja olentoja kuin emonsa. Kun vanhemmat eivät pääse herkässä kehitysvaiheessa varoittamaan poikasta, ei esimerkiksi ihminen tule yksilön luontaiseksi viholliseksi mikäli lintu on vangittu jo poikasena. Vastaavalla tavalla jälkipolville on monilla eläinlajeilla siirtynyt tieto erilaisten työvälineiden ja -tapojen käytöstä. Muun muassa maailman pohjoisin apinalaji japaninmakaki on oppinut kylminä talvina käyttämään kuumia lähteitä lämmittelyyn.


title: Carrara

text: Carrara on kaupunki Italian Toscanan alueella Massa-Carraran maakunnassa. Se on tunnettu valkoisesta tai siniharmaasta marmoristaan, jota siellä louhitaan. Carrara sijaitsee Carrionejoen varrella Toscanan luoteiskulmassa rannikon läheisyydessä, noin 100 kilometriä Firenzestä luoteeseen. Kaupungissa on arviolta 63 133 asukasta (vuonna 2015) ja sen pinta-ala on 71,27 neliökilometriä.


title: Carrara

text: Carrara syntyi marmorityöläisten asutuskeskukseksi sen jälkeen kun roomalaiset aloittivat marmorin louhinnan alueella vuoden 70 eaa. tienoilla. Alueen alkuperäiset asukkaat käyttivät kivestä nimeä "car", mistä nimi Carrara myöhemmin muodostettiin. Ensimmäinen kirjallinen maininta Carrarasta on vuodelta 963, kun keisari lahjoitti paikkakunnan Lunin piispoille. Kaupungin ja sen marmorilouhosten hallinnasta käytiin keskiajalla paljon taisteluja eri hallitsijasukujen kesken, ja vuonna 1442 Carrara siirtyi Malaspinan suvun hallintaan useiksi vuosisadoiksi.


title: Carrara

text: Carraran tärkein rakennus on marmorinen tuomiokirkko Duomo Sant' Andrea. Sen rakentaminen aloitettiin 1100-luvulla, ja se sai nykyiset mittasuhteensa 1200-luvulla. 1300-luvulla kirkkoa muutettiin romaanisesta enemmän goottilaisen tyylin mukaiseksi. Kirkon sisäseiniin 1300-luvulla maalatuista freskoista on enää vain osia jäljellä.


title: Carrara

text: Carraran marmoria louhitaan kaupungin yläpuolella olevista kolmesta laaksosta Colonnatasta, Misegliasta ja Toranosta, joissa on yhteensä 190 louhosta. Marmorin vuosituotanto alueella on miljoona tonnia. Renessanssin ajan tunnetuin kuvanveistäjä Michelangelo käytti Carraran marmoria, ja hän vietti paljon aikaa kaupungissa ja louhoksilla valitsemassa henkilökohtaisesti teostensa raakamateriaalin.


title: Johtoaihe

text: Johtoaihe (, ) on ohjelmamusiikissa, oopperoissa ja muussa draamallisessa musiikissa käytettävä sävelaihe, joka symboloi tiettyä henkilöä, esinettä tai tilannetta. Esimerkiksi tietyn henkilön johtoaihe toistuu musiikissa silloin, kun henkilö astuu lavalle tai häneen viitataan muutoin. Ensimmäisenä johtoaihetekniikkaa käytti Hector Berlioz "Fantastisessa sinfoniassaan" vuonna 1830. Johtoaiheen tunnetuin käyttäjä ja kehittäjä oli Richard Wagner.


title: Falsa demonstratio non nocet

text: Falsa demonstratio non nocet on latinaa ja tarkoittaa oikeustieteessä käytettävää periaatetta, jonka mukaan väärä nimike ei muuta asian oikeudellista luonnetta. Käytännön oikeuselämässä periaatteen soveltaminen näkyy mm. siinä, että asiakirjan sisältö määrää sen luonteen. Jos asiakirjan sisältö osoittaa asiakirjan olevan velkakirja, kyseessä on velkakirja, vaikka se olisi otsikoitu muulla nimikkeellä.


title: Falsa demonstratio non nocet

text: Esimerkkinä periaatteen soveltamisesta on käytetty mm. EU:n perustuslaillista sopimusta. Uusittavan perussopimuksen oikeudellinen luonne määräytyy sen sisällön eikä nimikkeen perusteella. Kyse on siis "vain" kansainvälisestä sopimuksesta, vaikka se onkin otsikoitu "Sopimus Euroopan perustuslaista". Toisena esimerkkinä voidaan mainita testamentti. Testamentiksi tarkoitetun asiakirjan otsikointi esimerkiksi "lahjakirjaksi" ei muuta sen oikeudellista luonnetta testamenttina, jos se muutoin on sellaiseksi kelpaava.


title: Muutoksen kevät

text: Muutoksen kevät oli vuosina 1995–2003 ilmestynyt ympäristökysymyksiä sekä ihmisten ja muiden eläinten oikeuksia radikaalisti käsittellyt suomalainen aikakauslehti. Lehti ilmestyi neljä kertaa vuodessa, 24–28-sivuisena. Ensimmäinen toimitusvuosi alkoi vuoden 1995 huhti–toukokuussa. Lehteä painettiin parhaimmillaan noin 3 000 kappaletta.


title: Muutoksen kevät

text: Lehden sisältö koostui pääosin lukuisten ruohonjuuritason aktivistien kirjoituksista. Lehdessä julkaistiin artikkeleita muun muassa laittoman suoran toiminnan iskuista Suomessa. Lehden tarkoitus oli pohtia valtamediaa syvemmin muun muassa aktivismin taustalla vaikuttaneita ideologisia valintoja ja tarjota keskustelu- ja uutisfoorumi ihmisille, jotka valtamedia helposti kategorisoi lehtiensä palstoilla.


title: Muutoksen kevät

text: Lehden päätoimittajina olivat alussa Joni Purmonen ja Ville Lähde, joista Lähde jatkoi päätoimittajana yksin vuoteen 2002 asti. Viimeisenä toimintavuotena lehden päätoimittajia olivat Katja Keisala, Helena Leino ja Niklas Vainio.


title: Detroit Rock City

text:
Detroit Rock City on vuonna 1999 ensi-iltansa saanut komediaelokuva, jonka on ohjannut Adam Rifkin. Elokuva käsittelee diskomusiikin ja rockin välistä jännitettä. Elokuva sijoittuu vuoteen 1978, jolloin Kiss oli "Love Gun" -kiertueellaan. Se on eräänlainen ”jatko-osa” vuoden 1978 elokuvalle "Kiss ja huvipuiston haamu".
Hawk, Lex, Trip ja Jam asuvat Clevelandissa, ja eletään vuotta 1978. Pojat aikovat mennä katsomaan suurimpia idoleitaan eli Kissiä Detroitiin, mutta Jamin äiti on hyvin uskonnollinen ja vihaa Kissin ”saatanallista” musiikkia, joten hän polttaa löytämänsä konserttiliput. Tämän jälkeen Jam lähetetään uuteen kurinalaiseen kouluun, josta pojat joutuvat pelastamaan ystävänsä syöttämälle koulun johtajalle huumesienillä terästettyä pizzaa. Heidän on myös hankittava jotenkin uudet liput. Matkalla Lexin äidin auto varastetaan, mutta Lex saa auton takaisin kouluttamalla pari kulkukoiraa. Trip miettii, tekisikö hän kaupparyöstön, mutta lopulta hän pelastaa kyseisen kaupan myyjän varkaalta. Palkkiorahat hän menettää kaupassa uhkailemalleen pikkupojalle, jolla on atleettinen isoveli. Hawk yrittää tienata rahaa lippuihin strippaamalla, mutta ei onnistu tavoitteessaan. Rahat hän saa myymällä itseään eräälle strippiklubin naisasiakkaista (Shannon Tweed, Gene Simmonsin vaimo). Jamin äiti, joka on ollut protestoimassa Kissiä keikkapaikan läheisyydessä, äkkää poikansa kaupungilta, ja vie hänet ripittäytymään läheiseen kirkkoon. Kaupungissa on myös Jamiin ihastunut tyttö Beth (Nimi kappaleesta ”Beth”), joka seuraa Jamia kirkkoon, kun pojan äiti on palannut kaupungille protestoimaan. Sillä välin Jam menettää poikuutensa ripittäytymiskopissa. Jam saa myös selvitettyä välit äitinsä kanssa. Lopulta kaikki pojat palaavat yhteen liputtomina, mutta keksivät keinon päästä konserttiin: pieksemällä toisensa ja uskottelemalla vartijoille, että heidän liput on varastettu. Verisinä ja mustelmilla he menevät konserttiareenalle, jossa Trip huijaa hänen lompakkonsa vieneen pikkupojan liput itselleen ja ystävilleen, jolloin pojat pääsevät konserttiin. Konsertin loputtua Jam saa Peter Crissin rumpukapulan.


title: Detroit Rock City

text: Elokuvasta tehtiin myös soundtrack-albumi. Kyseinen levy sisältää seuraavat kappaleet:


title: Asko Kallonen

text: Asko Kallonen (s. 1960) on suomalainen musiikkialan vaikuttaja. Hän toimi vuodesta 1993 BMG Finland Oy:n tuotantopäällikkönä. Vuodesta 2005 Kallonen on ollut puoliksi omistamansa Helsinki Music Company -levy-yhtiön hallituksen puheenjohtajana ja vastaa sen artistikiinnityksistä.


title: Asko Kallonen

text: Kallonen on työskennellyt muun muassa HIMin, Anssi Kelan, Samuli Edelmannin ja Lordin kanssa. Hän on seitsenkertainen vuoden tuotantopäällikkö -palkinnon voittaja Musiikki & Media -tapahtumassa. Suurelle yleisölle Kallonen on tullut tutuksi "Idols"-ohjelman päätuomarina vuosina 2003 ja 2007.


title: Asko Kallonen

text: Ennen musiikkialan tuotantotehtävissä toimimistaan Kallonen työskenteli muun muassa Yleisradion Radiomafiassa. Vuonna 1982 hän liittyi Päät-yhtyeeseen ja perusti vuonna 1984 Keba-yhtyeen yhdessä Aarno Alikosken kanssa. Samana vuonna Keba otti osaa Rockin SM-kilpailuihin sijoittuen kolmanneksi. Kallonen on opiskellut Helsingin yliopiston valtiotieteellisessä tiedekunnassa, sieltä kuitenkaan valmistumatta. Vuonna 1991 hän valmistui restonomiksi Haaga-instituutista, joka toimi tuolloin opistotasoisena oppilaitoksena.


title: Asko Kallonen

text: Asko Kallonen on naimisissa kirjailija Katja Kallion kanssa ja heillä on tyttäret Elsa ja Ester. Kallosen ensimmäinen puoliso oli kirjailija-toimittaja Nina Honkanen ja heillä on pojat Ville (s. 1987) ja Aku (s. 1989).


title: Asko Kallonen

text: Kallonen toimii nykyisin Warner Music Finlandin kotimaisen musiikin tuotantopäällikkönä.


title: Keba

text: Keba oli suomalainen 1980-luvun rock-yhtye.


title: Keba

text: Keba tuli julkisuuteen vuonna 1984 rockin SM-kilpailuissa, joissa monien etukäteen varmana voittajana pitämä Keba ja Kolmas nainen joutuivat tunnustamaan paremmakseen kouvolalaisen Peer Güntin. Kitaristi Asko Kallonen ja basisti J. P. Pulkkinen olivat aiemmin olleet Päät-yhtyeessä. Yhtye aloitti uransa katusoitolla. Alkuaikoina Keban keikoissa oli Sielun veljet -tyylistä energiaa yhdistettynä pop-herkkyyteen. Toisen albumin, "Koko ajan go-go", aikaan yhtye kutsui tyyliään "herkäksi betoniksi". Toinen levy sijoittui Soundin vuoden 2005 kaikkien aikojan parhaiden suomalaisten albumien äänestyksessä sijalle 29. Yhtyeen kuuluisimmat kappaleet olivat "Kesä Espalla" ja "Piilopaikka".


title: Keba

text: Laulaja Ali Alikoski on myöhemmin tehnyt useita soolo-levyjä. Kallonen on toiminut musiikkibisneksessä ja Pulkkinen on ollut toimittajana Yleisradiossa ja julkaissut proosaa. Pete Parkkonen oli Keban jälkeen ensin Toni Rossi ja Sinitaivas -yhtyeessä ja sitten yhdessä Suomen suosituimmista rock-yhtyeistä, Zen Caféssa.


title: Jani Forsström

text: Jani Forsström (s. 19. helmikuuta 1986 Lahti) on suomalainen jääkiekkopuolustaja, joka pelaa SM-liigajoukkue Turun Palloseurassa.


title: Jani Forsström

text: Forsström on Kiekkoreippaan kasvatti. Hän oli kaudella 2001–2002 pelipaikastaan huolimatta joukkueen C-nuorten paras pistemies ja maalintekijä tehoilla 18+5=23. A-juniorivuotensa Forsström pelasi Pelicansissa, jonka tehokkain puolustaja hän oli kausina 2004–2005 ja 2005–2006. Jälkimmäisellä kaudella Forsström sijoittui tehoilla 5+17=22 A-nuorten SM-liigan puolustajien pistepörssissä neljänneksi ja voitti puolustajien syöttöpörssin. Kaudella 2004–2005 hän debytoi myös Pelicansin SM-liigajoukkueessa, jossa Forsström pelasi kolme runkosarjaottelua, kuten myös kaudella 2005–2006. Hän pelasi jälkimmäisellä kaudella miesten pelejä myös viiden Mestis-ottelun verran alle 20-vuotiaiden maajoukkueessa.


title: Jani Forsström

text: Kaudella 2006–2007 Forsström murtautui Pelicansin SM-liigakokoonpanoon, jossa tulokaskausi toi 43 runkosarja- ja kuudessa playoff-ottelussa tehot 1+2=3. Hänen liigauransa avausmaali syntyi 6. tammikuuta 2007 vieraissa JYPiä vastaan. Forsströmin maali ratkaisi Pelicansille 1-2-voiton. Hän pelasi osan kaudestaan myös joukkueen A-nuorissa, joissa Forsström voitti kauden päätteeksi A-nuorten Suomenmestaruuden. Maaliskuussa 2007 hän teki kaksivuotisen jatkosopimuksen Pelicansin kanssa.


title: Jani Forsström

text: Kaudella 2007–2008 Forsström kuului Pelicansin puolustajien parhaimmistoon ja kasvatti pistesaldoaan paljon tulokaskaudestaan tehden 56 runkosarjaottelussa tehot 9+13=22 sekä kuudessa playoff-ottelussa tehot 3+1=4. Hän teki syyskuussa kahdeksassa ottelussa 3+4=7 ja Forsström valittiin SM-liigan kuukauden nuoreksi pelaajaksi. Konsepti oli käytössä kuitenkin vain kauden 2007–2008 ajan. Kaudella 2009–2010 hän teki SM-liigan yhden kauden piste-ennätyksensä tehoilla 4+19=23. Huhtikuussa 2010 Forsström teki vuoden mittaisen jatkosopimuksen Pelicansin kanssa.


title: Jani Forsström

text: Forsström siirtyi kaudeksi 2011–2012 Italian Serie A:ssa pelaavan Alleghe Hockeyn riveihin. Hän jakoi tehoilla 11+21=32 koko sarjan puolustajien pistepörssin maalipörssin voiton HC Bolzanon Josh Meyersin kanssa sekä puolustajien pistepörssin toisen sijan kolmen muun pelaajan kanssa. Kaudeksi 2012–2013 Forsström siirtyi Ruotsin toiseksi korkeimmalla sarjatasolla HockeyAllsvenskanissa pelanneen Tingsryds AIF:n joukkueeseen. Joukkue putosi kauden päätteeksi Ruotsin I-divisioonaan.